Asfaltatze lanak egiten dabiltza Agirre auzoko bidean - Busturialdeko Hitza : Busturialdeko Hitza\nAgirre auzoko bidearen azken zatia asfaltatzeko lanak hasi ditu gaur Bermeoko Udalak. Behin horiek amaituta, auzo bide hori konpontzeko lanak amaitutzat emango dituzte, duela zenbait hilabete hasitako proiektuari amaiera emanez.\nAzken fasea amaitzeko, guztira, 10.373,08 euro bideratuko dituztela jakinarazi dute. Lanak, Luzarraga baserriaren inguruan hasi eta Makatze baserriraino iritsiko dira. Aipatu lanei esker, irisgarritasuna hobetuko da Agirre auzoan.\nBestalde, buzoi berriak ere ipiniko dituzte auzorako sarreran. Horiek jartzera, 2.449,28 euro bideratuko dira.


Nolakoak dira tasa judizialak Europan? - Justizia Administrazioa Euskadin\nNolakoak dira tasa judizialak Europan?\n1986an tasa judizialak bertan behera utzi ziren Estatuan. Baina 2002. urtean berriz jarri ziren indarrean, betiere pertsona juridikoentzat bakarrik. Europako 46 herrialdetan mota horretako tasak ordaindu behar dira, hala ere errenta baxuak dituzten herritarrek laguntzak dituzte edo ordaintzetik salbuetsita daude. Guk EFE agentziak argitara emandako artikulua hartu dugu, artikulu horretan EBko herrialde garrantzitsuenetan tasak ezartzeko dauden irizpide ezberdinak jaso dituzte:\nPortugal: Doako justiziari buruzko eztabaida dago, egun ordaindu egin behar delako. Auzitan dagoen diru kopuruaren eta arloaren arabera (zibil arloa edo zigor arloa) ordaindu behar da. Gutxieneko diru kopurua, hala ere, 102 eurokoa da.\nErresuma Batua: Legean jasota dator, langabetuek eta Estatuko laguntza jasotzen duten baliabiderik gabeko herritarrek legezko laguntza jasotzeko eskubidea dutela. Laguntza hau norbanakoei zuzenduta dago eta enpresek ezin dute jaso. Erresuma Batuko justiziaren arabera, goiko auzitegi batera jotzeko tasa judizial bat ordaindu behar da eta kopurua auziaren araberakoa da. Adibidez, auzitegian dibortzio eskaera aurkezteagatik 340 libera ordaindu behar dira (421 euro inguru).\nIrlandako errepublika: Tasaren zenbatekoa auziaren eta auzialdi judizialaren araberakoa da.\nAlemania: Tasak prozesu guztietan ordaintzen dira, baina kopurua gatazkaren zergatia den diru kopuruaren arabera zehaztuta dago. Salbuespenak daude auzia diru-kopuruaren arabera zehaztu ezin den kasuetarako. Zenbatekoa handiagoa bada, Judizioko Kostuen Legearen arabera 1.500, 5.000, 10.000, 25.000, 50.000, 200.000, 500.000 arteko diru kopuruei balio-taula bat ezartzen zaie, eta 500.000tik gorako diru kopuruentzat beste bat.\nDiru kopurua 1.500 eurokoa baino handiagoa bada, hasierako 25 euroko tasa ordaindu behar da eta hortik aurrera beste 10 euro ordaindu behar dira 300 euroko tarte bakoitzeko. Beraz, 1.200 euroko diru kopurua bada, 55 euroko tasa ordaindu behar da.\nDiru kopurua 5.000 eurokoa bada, hasierako 25 euroko tasa ordaindu behar da eta hortik aurrera 300 euroko tarte bakoitzeko 10 euro, 1.500era iritsi arte. 1.500 eurotik aurrera, 500 euroko tarte bakoitzeko 8 euro ordaindu behar dira. Era honetara, 2.500 eurogatik 81 euro ordaindu behar dira.\nItalia: Zibil arloko edo administrazio arloko auziaren kostua auziaren gaiaren araberakoa da. Adibidez, auzia 300.000 eurogatik jarri bada abian, demanda jartzen duenak 1.000 euroko tasa ordaindu behar du “auzitegiaren zigilua”-gatik. Nazionalitatea ukatu diotelako auzitara jotzen badu 300 euro ordaindu beharko ditu. “Auzitegiaren zigilua” izenez ezagutzen diren tasa hauek egoitza judizialaren arabera aldatzen dira, eta doan dira 10.500 eurotik beherako diru sarrerak dituzten pertsonentzat . Zigor arloko auzietan ez dago tasarik.\nFrantzia: 2011ko urritik hona baliabide gutxien duten pertsonei laguntzera bideratutako tasa juridikoa izan da. Zigor arlokoa ez den edozein auzialditara jotzen duen edonork 35 euroko tasa finkoa ordaindu behar du. Tasa bera ordaindu behar dute Gorenean epaia aurkaratu edo errekurtsoa jarri nahi dutenek. Ez dute tasarik ordaindu behar adingabeen auziengatik, presoen kaleratzeei buruzko auziengatik eta norbanakoen gainzorpetzearen inguruko auziengatik. Irabaziz gero epaileari tasak galtzaileak ordaindu ditzala eska dezakete.\n2012ko abenduaren 5ean argitaratua. Honi buruz gehiago irakurri: Justizia Europan. Iruzkin bat egin.


Amaia Andres: "Jendea animatzen dut errepideko lasterketak egitera" - Lasarte-oria - Txintxarri.eus\nAmaia Andres: "Jendea animatzen dut errepideko lasterketak egitera"\nNerea Eizagirre 2019-10-26 09:00\nAmaia Andres, Michelin kirol guneko atletismo pistan.\nAmaia Andres (Donostia, 1966) ibilbide handiko kirolari eta entrenatzailea da, baita Gipuzkoako federazioko lehendakaria ere. Lasarte-Oriako atletismoaren harrobia landu du hemezortzi urtez LOKE elkartean bere senar, Oskar Goikoetxearekin batera. Aurten Ostadar SKTra egin dute salto.\nZer moduz talde aldaketa?\nOso pozik gaude izan dugun harrerarengatik. LOKEko etapa, ia 18 urtekoa, itxi dugu. Azkenean hasi eta amaitzen diren zikloak dira. Oso pozik gaude gustuko duguna egiten jarraituko dugulako Lasarte-Orian, atletismoa irakasten. Gainera elkarte handi batean gaudela sentitzen dugu.\nLasarte-Oriako harrobia lantzen jarraituko duzue…\nBai, horrela da. Gure lan egiteko modua ez da aldatu. Harrobia lantzen duen elkartea gara. Eskoletako haur eta gazteekin egiten dugu lan, atletismoan zaletzeko. Gerora jarraitzen badute federatzen dira. Hori da gaztetxoen bidea.\nOskarrek federatuekin egiten du lan, nik federatuak ez daudenekin. Eskola Kiroleko haurrekin hilabete daramagu lanean eta federatuek urtarrilean hasiko dute txapelketa denboraldia.\nAurtengo ikasturtea nola aurreikusten duzue?\nUrtearen arabera taldearen kopurua aldatzen doa eta adin batzuetan arazoak izaten dira kirola egiten jarraitzeko.\nAurten gure harridurarako maila zail batean, 12-14 urte artekoan, gazte asko ditugu. Nesken ehunekoa mutilena baino handiagoa da gainera. Hori ere garrantzitsua da, neskek bere kirola aurkitzeko bidean. Adin horrekin talde kirola egitea errazagoa da.\nAlebin mailan ere talde handia dugu, 12 kide. Benjamin mailan ere antzerako kopurua dugu. Beraz, piramidearen oinarria sendoa da.\nBeste maila batzuetan zailagoa izaten dute jarraitzea. Unibertsitatera doazenek, esate baterako. Eta badago beste taldetxo bat gurekin urteak daramatzana.\nOstadarren sarttu eta Lasarte-Oria Bai! krosa prestatzeko zerbitzua eskaini duzue aurten…\nGuk herriarentzat lan egiten dugula ulertzen dugu. Eskolako mailekin edo federatuekin lan egitea garrantzitsua da, baina bada beste korrikalari multzo bat herrian herri-lasterketak egiten dituena. Horren barruan, emakumeen kasuan batez ere, askotan ez dakite nola egin lasterketa bat prestatzeko edo talde bat osatzea gustatuko litzaieke korrika egin ahal izateko.\nHorregatik logistika eskaintzea otu zitzaigun. Guk entrenamenduak prestatu eta bere erreferentzia puntu izatea. Fisikoki hona etorri ahal ezin duenak, on line egitea ere posible da. Kezkak ere argitzen saiatuko gara, elikadura edo entrenamenduei buruzkoa. Beste herrietan egiten da dagoeneko eta harrera ona izan du.\nHorren adibide bat izan daiteke. Atletismoan ibiltzen diren gaztetxoen gurasoek taldea sortzea eta guk euren entrenamenduak gidatzea. Umeak kirolean daudela baliatuz, haiek ere entrenatu ahalko lukete.\nBaina entrenatzeaz gain, zapatilak jantzi berri dituzu 15 km Klasikako 10 km proban…\nBai, horrela da. Emakumeen parte hartzea bultzatzeko asmoz eman nuen izena. Emakumeek korrika egitea gustuko dute, baina lehiaketa edo lasterketa orduan, ez dute hainbesteko lehiakortasunik.\nNire asmoa, lehiaketa bat erlojurik gabe edo entrenamendu bezala ere egin daitekeela erakustea zen. Eta lehiaketako gauza onak ere atera behar dira gero. Donostiako kaleetatik edo igande honetan bezala, Lasarte-Oriako kaleetatik kotxerik gabe lasterka egin ahal izatea eta zure gertukoenak animatzen egotea berezia da.\nBeraz, etsenpluaren bidez predikatu nahi nuen. Baina batzuetan burua gorputza baino azkarrago doa eta gauza batzuk ahaztu egiten ditugu, adina esate baterako. Nire senarra eta iloba batekin parte hartu nuen eta kostata baina amaitu nuen. Nire beldurra lesionatzea zen, baina ez nuen arazorik izan. Asko gozatu nuen. Ez nengoen horrelako lasterketa bat egitera ohitua, hizketan joatea, jendearen animoak entzun eta Estadioan sartzea… giroa ere ezin hobea da.\nHorregatik, jendea animatzen dut errepideko lasterketak egitera. Denbora tarte txikian ariketa fisikoa egiten duzu. Ez duzu askorik behar, zapatilak eta kirol arropa. Eta plan ederra egin dezakezu koadrilarekin lehiaketa egunean. Entrenatu, lasterketa egin eta gero pintxoak hartzera joan.\nIgande honetan orduan, parte hartuko al duzu Krosean?\nBa gogoz nago, ilusioa egingo lirateke baina guztiz osatu behar naiz lehenengo. Atzo ezetz esango nizuke, baina gaur… Agian kilometro batzuk egiten ditut edo guztia, ez dakit… zapatilak beroak ditut eta gogoz nago. Hala ere, antolakuntza lanak ere egin behar ditugu, gazte eta haurrekin lagundu behar dugu.\nHerritarrak animatzen dituzu parte hartzera…\nBai, noski. Herrian oso errotuta dagoen lasterketa da. Lasarte-Oriako ekitaldi handienetarikoa dela esan daiteke eta herriak bere egin du. Oso pozik nago, ze orain arte gonbidatu gisa ikusi dugu eta orain horren parte izango gara. Esperientzia berria izango da.\nZein aholku emango zenieke lasterketan parte hartu behar duten pertsonei?\nLasterketa egunean, ez esperimenturik egitea.\nBetiko gosaria egin behar da. Komeni da proteina eta karbono hidrato azkarrak jatea. Eta lasterketa hasi baino ordu batzuk lehenago egitea komeni da.\nAurreko eguneko afaria ere garrantzitsua da. Pasta afalduz gero, muskuluetan glukogeno-erreserbak ziurtatzen dituzu.\nOngi hidratatuta egin behar da korrika. Ez da bakarrik egunean bertan ura edan behar, lau egun lehenago hastea komeni da. Ongi deskantsatu behar da.\nEta betikoa, zapatilak edo edozein arropa estreinakoz ez jartzea.\nOngi dator ere aurretik ibilbidea ezagutzea. Korrika zoazenean zer egin den eta zenbat geratzen den kontrolatzeko\nGipuzkoako Federazioko lehendakari lanetan ere bazabiltza…\nBai, baina 2020. urtean amaituko da nire taldearen legealdia eta ni behintzat ez naiz berriro aurkeztuko. Duela lau urte, federazioari laguntzeko asmoarekin sartu ginen. Ez zegoen egoera ekonomiko onean eta dirudienez buelta eman diogu egoerari. Lehiaketa eta kirol mailan gauza asko egin ditugu eta etapa hori ere amaitu behar da.\nLau urte gogor izan dira, egoera zailari aurre egin behar izan diogu. Emakumea izanagatik, familia eta eginkizunak bateragarri egitea ere zaila izan da, familiaren babesa izanda ere.\nOso eskertua nago Gipuzkoako atletismoari. Izan ere, kirol honen atal ezberdinak bizi izan ditut: kirolari, entrenatzaile eta federazioko kide. Azken hori falta zitzaidan eta bete dut. Orain beste bide bat hasiko dut. Beste erronka eta erantzukizun batzuk bilatuko ditut. Seme-alabentzako gure adibidea jarraitzea baliagarria da. Gure lana izan eta, horretatik kanpo beste erronka edo erantzukizun batzuk bilatzea eta haiek hori ikustea garrantzitsua da.


Bagara batZuk, bai - Paul Bilbao - euskalerria.eus\nAgenda Iritzia Nafarroa Wow Irratia Nahieran Paul Bilbao\nBagara batZuk, bai\nEntzuleak ez dira, harrituko, ez, gaurko kolaborazioa egunotan euskararen aldeko mugimenduak antolatzen duen ekitaldi nagusienari, hunkigarrienari, handienari buruzkoa egiten badut.\nEta hirugarren baten hitzak hartzen baditut ere, inor gutxi harrituko da, denok egin ditugulako geure hitzok: Egun hauetan hunkigarria da pentsatzea edozein ordutan, nonbait, zoro zoragarri batzuk euskararen alde korrika dabiltzala.\nEta, aitortzen dut esaldia idatzi ahala oilo-ipurdia jarri zaidala besoetan. Izan ere, KORRIKAk eta KORRIKAren inguruko guztiek hori eragiten didate: Zirrara.\nMaite dut KORRIKA eta maite ditut milaka zoro zoragarri horiek. Gaur bertan ere KORRIKA birritan ukitzeko aukera izan(go) dut. Duela ordu bete eskas Martin Ugalde Kultur Parketik igaro denean. Arratsaldean, berriz, Santiago zubian elkarrekin zeharkatuko dugu Bidasoa KONTSEILUko zuzendaritza osatzen dugun eragileok eta Euskal Herriko instituzioetako ordezkariek, eta eskutik eskura emango diogu lekukoa elkarri. Horretarako ere balio du KORRIKAk.\nDuela lau urte euskalakariak ginelako egin genuen korrika. Duela bi urte euskahaldun bilakatu nahi genuelako. Oraingoan, aldiz, BatZuk izan nahi dugulako. Izan ere, Euskal Herri euskalduna helburu dugunok askotariko mundua dugu amets. Euskaraz bizi nahi dugunok justizia besterik ez dugu aldarrikatzen, eta justizia egoteko euskaraz bizi nahi dugunoi eskubide hori bermatu behar zaio.\nGoazen, beraz, mundu unibertsalagoa sortzera. Bat egitera. Zuk egitera. BatZuk egitera Goazen KORRIKAra!!!


Irudienea archivos - Page 5 of 22 - Topagunea\nIrudienea: euskarazko ikus-entzunezkoen aberastasuna denen esku\nEuskaltzaleen Topagunea\t- 18/11/20\n2018an sortutako ikusentzunezkoak aurkeztuko dira eta 2019an estreinatuko diren batzuk ere plazaratuko ditugu Irudienean, abenduaren 5etik 9ra, goizeko 11:00etatik gaueko 21:00etara, Durangoko Zugaza zineman. Denen eskura jarriko ditugu Irudienean web serieak, esketxak, animaziozko filmak, aurkezpenak, umeentzako zinea, dokumentalak, aurre estreinaldiak eta tailerrak. Ikusi aurtengo programa, aukeratu zure gustuko emanaldi edo ekimenak eta etorri! Bizipenak […]\nKameratoia 2018: 24 ordutan eta Lekeition lo egiteko aukerarekin\nEuskaltzaleen Topagunea\t- 18/07/08\nBadator Kameratoia 2018 ikus-entzunezkoen rallya! Uda luzeagoa eta adrenalina gehiago nahi dugulako, aurten txankletetan bizitzeko moduko Kameratoia antolatu dugu. Izen ematea irailean zabalduko den arren, uztailean gatoz iragartzera: hortzak luzatzeko moduko plana delako eta plazak mugatuak izango direlako. Euskal Zine Bileraren 41.edizioa zabalduko du ikus-entzunezko rallyak eta gazteek egun betez Lekeitio beraien kamerekin hartzea aurreikusten […]\nDemaS.A: finalisten final handia Irudienean!\nEuskaltzaleen Topagunea\t- 18/05/09\n2018ko abenduan, Durangoko Azokan, euskarazko film laburren lehiaketetan aritzen direnentzako lehiaketa berri bat estreinatuko du Euskaltzaleen Topaguneak: DemaS.A, sortzaile amateurren arteko dema. Finalisten final handia izango da. Zer da DemaS.A? Zer helburu ditu? Honakoek parte hartuko dute: Euskarazko laburmetraiak, 12-48 orduko tartean, gai /leku /objektu bat oinarri izanda egindakoak, eta aurkeztutako lehiaketan finalera heldutakoak (2017ko urritik 2018ko urrira bitartean burututakoak). […]\nLaburbira lehiaketa: landetxean asteburu pasa irabazteko aukera\nEuskaltzaleen Topagunea\t- 18/03/08\nXV.Laburbirak irauten duen bitartean, emanaldiren bat ikusten izan diren guztiek parte hartu ahalko dute lehiaketan. Emanaldiari buruzko iritzia emanez, galdetegi erraz bat beteta, Euskal Herriko landetxe batean bi gaueko egonaldia irabazteko aukera izango dute. Zozketa 2018ko apirilaren 12an egingo dugu, Euskaltzaleen Topagunearen Durangoko egoitzan. Parte hartzeko galdetegia HEMEN Zorte on!!\nLaburbira 2018: sentsazioz josita dator\nEuskaltzaleen Topagunea\t- 18/02/19\nOtsailaren 28an Bergaran hasi eta martxoaren 27an Arrasaten amaituko da. Guztira 29 herri bisitatuko ditu, tartean London, Paris eta València. Umorea, intriga, kritika, gure historiari begirada, kulturaren eta hizkuntzaren transmisioari keinua dira, besteak beste, aurtengoek dakartena. Sentsazioz jositako 8 piezekin osotu dugu aurtengo emanaldi puska; publikoari gozarazteko emozio karga bat. Hamabost urte beteko ditu aurten […]\nLaburbira 2018ko 8 filmak\nEuskaltzaleen Topagunea\t- 18/01/05\nAbenduan burutu zen XV.edizio honetarako filmen aukeraketa; guztira 17 lan jaso genituen 2017an zehar. Bada, aurten ere 8 filmek osotuko dute euskarazko film laburren zirkuitua eta, guztira, emanaldiak 77 minutu iraungo du. 2018ko Laburbira otsailaren 28tik martxoaren 28ra martxan izango da, Euskal Herriko eta Euskal Herritik kanpoko txokotara euskal zinea hedatuz. Honakoak dira aurtengo bira […]


Euskara hauspotzea eta nazio ikuspegia jorratzea, Xabier Euzkitzeren ahotan - Azkoitia - Maxixatzen.eus\nEuskara hauspotzea eta nazio ikuspegia jorratzea, Xabier Euzkitzeren ahotan\nMaxixatzen.eus 2019-05-03 12:17\nXabier Euzkitze Elkargunean.\nGazte Geroak antolatuta, Xabier Euzkitze izan da Elkargunean, Euskal kulturaren inguruko hitzaldia ematen. Gaurko eta etorkizuneko euskal kultura izan du hizpide kazetari eta komunikatzaile ezagunak. Aretoa goraino bete da.\nKomunikazioari eta euskarari lotua egon da betidanik Euzkitze. Euskaltzaindiako Herri Literaturako Batzordekidea da eta urgazlea da iaztik. Donostiako Udalean Hezkuntza eta Euskara sailean lan egiten du, Miren Azkarate zinegotziaren aholkulari gisa.\nEuzkitzeren esanetan, kulturak lehentasunezko apustua izan behar du gure herrian, herri gisa iraun nahi baldin badugu. «Euskara da hemengoa den hizkuntza bakarra. Eta geuk hauspotzen ez baldin badugu, beste inork ez dio arnasa emango. Eta hizkuntza hauspotzea, hizkuntza erdigunean jartzea da. Ez edozein moduz. Ez estrategia baztertzaileen bidez. Ez. Buruz jokatu beharra dago, ez bihotzez bakarrik. Baina euskarari baliabideak eman behar zaizkio. Euskarari hegoak eman behar zaizkio. Eskuartean arma paregabea daukagu, geuk uste duguna baino hobea». Aurten, 50 urte bete ditu euskara batuak.\nHorri lotuta, bere bizipenak ere kontatu ditu. Euskara batua ikasteko izan zituen ereduak eta bere amarekin etxean egiten zituen ariketak izan ditu mintzagai. Horrekin, euskara batuaren kontzientzia zegoen garaiak gogoratu nahi izan ditu.\nHerri hizkerak euskara batura eramateko inolako arazorik ez dagoela ere azpimarratu du. Euskara batua, naturala, freskoa eta aberatsa dela gaineratu du. Norberak nahi edo ahal beste aberastu dezakeela bere euskalkian. Eta, gainera, aberaste prozesu horrek ez duela mugarik esan du. «Zenbat eta gehiago aberastu, orduan eta ederragoa, freskoagoa eta naturalagoa izango da gure baitatik sortutako euskara batua», azaldu du.\nHorren harira, Azkoitiko umeek elkarrekin euskara batuan hitz egiteak ez lukeela zentzurik izango ere esan du. Baina egunen batean, esaterako, Lapurdiko haurrak etorriko balira herrira, eta hemengo umeekin hitz egin beharko balute, zer egin behar da, frantsesez edo espainolez hitz egin? Edo eskuartean daukagun euskara batua erabili behar dute? «Horretarakoxe da euskara batua», azpimarratu du.\n«Nazio ikuspegia falta zaigu. Herri ikuspegia. Horri balio handiagoa ematen diogun egunean, gehiago balioetsiko dugu euskara batua. Euskal kulturak ere hegan egitearekin amets egingo duten sortzaile eta eragileak behar ditu. Eta gutariko bakoitzak kudeatu behar du zer-nolako baliabideak eta zer-nolako altxorrak dauzkagun geure eskuetan. Egin dezagun hegan!».


barren.eus - Mintxetako udako denboraldiaren balantze "oso positiboa" egin dute arduradunek\nMintxetako udako denboraldiaren balantze "oso positiboa" egin dute arduradunek\nArgitaratua: 2021-09-16 15:08\nJoan zen domekan itxi zituzten Mintxetako igerilekuak, eta arduradunek uda denboraldiaren balantze "oso positiboa" egin dute. Eman dituzten datuen arabera, erabiltzaile kopurua Covid-19aren pandemia aurrekotik oso gertu egon da.\nAurtengo bainu denboraldian 41.501 erabiltzaile izan dira, eta 2019an eta 2018an, 43.000 eta 42.000, hurrenez hurren (2020. urtean 27.000 izan ziren). Uztaila izan da hilabete jendetsuena (15.066); ekainean 11.840 lagun ibili ziren, abuztuan 8.897 eta irailean 5.698. Era berean aipatu dute, denboraldiak irau duen 100 egunetan ez dela inoiz gainditu igerilekuetara sartzeko ezarrita zegoen 1.500 pertsonako muga: "Ekaineko bi egunetan, baina, egun osoan zehar sartu den jende guztia zenbatuta, 1.000 pertsona baino gehiago sartu dira (ekainaren 12an, 1.168, eta ekainaren 13an 1.758)", esan dute arduradunek, eta bi egun horietan ur putzuetako edukiera gainditu zen arratsaldez. Bi egun horien ostean Kirol Patronatuak ur putzuetako edukiera handitzeko aukera izan zuen, eta hortik aurrera edukiera arazorik ez dela egon nabarmendu dute.\nKirol Patronatuko langile eta arduradunek eskerrak eman dizkiete herritarrei eta erabiltzaileei, segurtasun eta prebentzio neurriak errespetatu dituztelako eta horri esker, uda lasaitasunez joan delako.\nMintxetako igerilekuetako erabiltzaile kopuruen bilakaera, urtez urte:\n2021: 41.500 erabiltzaile


OCULARIS GGKEk ZURE IKUSMEN ZOLITASUNA PROBATZEKO AUKERA EMATEN DIZU. EMAKUMEAREN EGUNA 2021 - OCULARIS ONGD\nOCULARIS GGKEk ZURE IKUSMEN ZOLITASUNA PROBATZEKO AUKERA EMATEN DIZU. EMAKUMEAREN EGUNA 2021\n← Aurrekoa Jarraitzaileak →\nOCULARIS GGKE - Saharaz hegoaldeko Afrikan oftalmologoak eta optometristak prestatzeko GKE bat gara.\nZERGATIK DA HAIN GARRANTZITSUA GENERO-BERDINTASUNA OKULARIS-ENTZAT, IKUS-OSASUNEKO GGKE BATENTZAT?\nOCULARISentzat bere lanaren funtsezko oinarria inor atzean ez uztea da. Eta beste funtsezko oinarri bat pertsona ahulenei laguntzea da. Eta, hain zuzen, munduan, haurrak eta emakumeak dira giza eskubideen urraketen lehen biktimak. (1).\n(1) Emakumearen aurkako bereizkeria-modu guztiak ezabatzeari buruzko Konbentzioak (CEDAW) (34/180 Errege Dekretua, 1979ko abenduaren 18koa) dioenez, “pobrezia-egoeretan, emakumeek gutxieneko sarbidea dute elikagaietara, zerbitzu medikoetara, hezkuntzara, prestakuntzara eta lan-aukeretara eta beste behar batzuekiko asebetetzera”.\nOCULARIS-EN ERAGIN BIKOITZA GENERO-BERDINTASUNEAN\nNeskei eta mutilei begietako osasunari eskubide berberak ematea, hezkuntza osatzeko aukera bera izan dezaten.\nEta emakumeen hezkuntza-gaitasunak indartuz, prestakuntza eta espezializazio profesionalaren bidez, munduan emakume-oftalmologo eta optometrista gehiago egon daitezen.\nOCULARIS-EK NEURRI HAUEK HARTZEN DITU EGUNEROKO LANEAN\nGenero-ikuspegia txertatzen du bere jardueretan, esate baterako, jardueren plangintzan eta gauzatzean, aurrekontuak egitean, emaitzetan oinarritutako kudeaketaren segimenduan eta ebaluazioan.\nDatuak sexuaren eta adinaren arabera banatzen ditu, eta generoan oinarritutako analisiak egiten ditu.\nBere formazioetan genero berdintasuna sustatzen du, baita tratamendu, kirurgia eta begietako osasunaren prebentzioan ere.\nSaiatu genero-ikuspegia txertatzeari buruzko kontuak ematen.\nSaiatu bere langileak, bazkideenak bezala, genero-berdintasunaren printzipioari jarraitzen.\n¡INOR ATZEAN EZ UZTEA EMAKUMEEKIN HASTEN DA!\nHonekin batera doakizue kartel hau, zabaldu nahi baduzue ere. Inprimatu, nahi duzuen tokian zintzilikatu eta zuen ingurura bidali.\nDeskargatu gure kartela hemen\nGENEROARI BURUZKO MUNDUKO DATUAK 2021\nIAPB (OMS): Munduko ikusmen-urritasuna duten pertsonen %55 emakumeak dira.\nUNICEF: Hamar adingabetik batek sexu-harremanak izan behar izan ditu. 120 milioi mundu osoan.\nOXFAM: Emakumeek udal esparruko alkateen %5 baino ez dute hartzen, %24 Legebiltzarrean eta 20 emakume baino ez dira estatu edo gobernu buruak. Batez beste, eskualde eta sektore guztietan, emakumeen soldata gizonena baino %24 txikiagoa da.\nUNESCO: Alfabetatzeari buruzko oinarrizko ezagutzarik ez duten hiru helduetatik bi emakumeak dira. Hau da, 500 milioi inguru.\nONU: Emakumeak guraso ezkongabeen %75 dira.\nOIT: “COVID19” delakoaren arabera, Europako 28 herrialdetako lagin batean oinarritutako zenbatespenen arabera, emakumeen soldata-galera %8,1ekoa izan da, eta gizonen kasuan %5,4koa..\nONU stats: Bikotekako hilketen %80 gizonek egiten dituzte. Herrialdeen %60k oraindik ez ditu bereizten alabek lurrak eta ondasunak oinordetzan hartzeko dituzten eskubideak.\nOMS: Hiru emakumetik batek eraso fisiko eta sexualak jasan ditzake bizitzako uneren batean. Urtero, 287.000 emakume inguru hiltzen dira haurdunaldiarekin eta erditzearekin lotutako arazoengatik. Horietatik %99 garapen-bidean dauden herrialdeetan.\nONU: Emakumeek, mundu osoan, gizonek baino hiru aldiz ordu gehiago ematen dituzte, batez beste, etxeko lanetan eta ordaindu gabeko zainketetan (4,2 ordu, 1,7 h-rekin alderatuta).\nUN stat: 15 eta 19 urte bitarteko 4 neskatotik ia 1 ez dago ez enplegatuta, ez ikasten ez trebakuntza jasotzen. Adin bereko 10 haurretatik 1 baino gutxiago.\nAgian interesatuko zaizu…\nGURE HERRIALDEAN OPTOMETRIA PEDIATRIKOKO 1. MASTERRA SORTZEA BULTZATZEN DUGU\nArmand Valeraren izenean (zuzendaria) 2019an, Mozambiken Optometria Pediatrikoan Graduondoa sortzeko proiektuari ekin genionean, konturatu ginen...\nOPTOMETRIA PEDIATRIKOKO prestakuntza proiektuak\nSaharaz hegoaldeko Afrikako unibertsitateetan OPTOMETRIA PEDIATRIA arloan egiten ditugun prestakuntza-proiektuen laburpen-bideoa.


Egun historiko baten pausoak eta pausak | Politika | Berria\nEgun historiko baten pausoak eta pausak\nGoizean goizetik egingo dira bihar Baionan ETAren armagabetzerako agerraldiak eta beste ekinbideak. Norabide bereko urratsak dira, azken uneko xehetasunak fintzea falta bada ere.\nEnekoitz Esnaola eta Ekhi Erremundegi -\n1. Agerraldi instituzionala.\nGoizean goiz, baina partaidetza zehazteke da\nBihar goizean goiz ETAren armagabetzeaz agerraldi instituzional bat izango da Baionan; publikoa, azken aldaketarik ezean. Tokiaren berri gaur emango dute antolatzaileek; haren izaera aintzat hartuta, litekeena da eraikin publiko batean izatea. Nazioarteko egiaztatzaileak, euskal instituzio nagusietako ordezkariak eta Luhusoko ekintzaileak dira parte hartzekoak. Asmoa da nazioartekoek eta instituzioek adierazpena irakurtzea, bakoitzak berea. Erakunde publikoen artetik, Jean Rene Etxegarai Euskal Elkargoko lehendakaria da parte hartzea baieztatu duen bakarra. Atzo gauean Jaurlaritzak eta Nafarroako Gobernuak publikoki argitu gabe zuten erabakia. Luhusokoek bertan egoteko eskaera egina diete.\nJosu Erkoreka Jaurlaritzako bozeramaileak asteartean esan zuen EAEko gobernuko inor ez dela egongo Baionan 10:30etik aurrera izango diren ekitaldi publikoetan —bakearen artisauek asteartean bertan aurkeztu zuten egitaraua—. «Armagabetzeari dagokionez, Jaurlaritzaren egitekoa egun horretan 10:30ean bukatuko da», zioen, gobernu bileraren ondoren. «Ez dugu bestelako ekitaldirik egingo den berririk», gehitu zuen. Nafarroako Gobernuak ere azaldu du ez dela ekitaldi publikoetan izango. Espero da Hego Euskal Herriko bi gobernuak izatea biharko agerraldi instituzionalean, baina zalantzan dago nola: Iñigo Urkullu eta Uxue Barkos lehendakariek ordezkatuta edo bozeramaileak edo beste gobernukideren bat bidalita.\nKontuan hartuta bihar Euskal Elkargoak 09:00etan hasiko duela bere batzarra, pentsa liteke agerraldi instituzionala hori baino lehenago izango dela.\n2. Desarmatze operazioak.\nBaionatik kanpo, eta falta den %85a biltzeko\nETAren armagabetzea «osoa, egiaztagarria eta egiaztatua» izango da. Hala jakinarazi zuten bakearen artisauek biharko eguneko egitarauaren xehetasun batzuk emateko martxoaren 30ean bidalitako prentsa oharrean. Horren arabera, bihar bertan egingo dira «armagabetze operazioak, Baionatik kanpo», eta horietan parte hartuko dutenen segurtasun neurriak «bermatuak» egongo dira.\nEguneko egitarauari erreparatuz gero, pentsatzekoa da lehen orduetan izango direla operazio horiek eta goizeko agerraldi instituzionalaren aurretik egotea abian. Frantziako Estatuko autoritate ofizial batek jasoko du armategien kokapenaren berri, eta, ondotik, Poliziaren esku geratuko lirateke armak eta lehergaiak.\nETAren armategiaren %85 dago biltzeko, beti ere pasa den abenduaren 16an Luhuson (Lapurdi) eginiko armagabetze operazioaren ostean horretaz arduratu zirenen idatzitik ondoriozta daitekeenez. ETAren «desarmatzearen abiatzea» erabaki zutela zioten, eta «lehen arma erreserba baten suntsitzea» zutela helburua; «ETAk zigilupean jarri armamentuaren %15, guti-gorabehera».\nBiharko operazioan parte hartuko duten lagunek ez dituzte armak suntsituko, ezta ukituko ere, eta, ustez, ordurako armak ez dira etxeetan egongo, Luhuson bezala. «Frantziako Gobernuak ez du baldintzarik jartzen. Erraten duen bakarra da, gaur egun ez dagokiela norbanakoei armak tokialdatzea», esan zion BERRIAri Frederique Espagnac PSko senatariak, martxoaren 23an. Haren arabera, gizarte zibileko inork prokuradoreari armak non diren errango balio, herritar gisa duen «betebeharra» beteko luke.\n3. Euskal Elkargoa.\n09:00etan batzarra, Baionako Unibertsitatean\nEuskal Elkargoak batzarra egingo du bihar, 09:00etatik aurrera, Baionako Unibertsitateko 400 anfiteatroan. Atzo zabaldutako oharrean zioenez, 50 erabaki dituzte hartzeko, aurrekontua barne, eta, gai zerrendan ageri ez bada ere, baliteke ETAren armagabetzea ere izatea hizpide. Izan ere, batzarra hasi baino pixka bat lehenago Euskal Elkargoko lehendakari Jean Rene Etxegarai desarmatzeari buruzko agerraldi instituzionalean izango da. Eusko Legebiltzarrak atzo onartu zuen armagabetzearen aldeko legez besteko proposamena, eta Nafarroako Parlamentuak, martxoaren 27an adierazpen bat. Oso antzekoak dira Hego Euskal Herriko bi parlamentuen idatzien edukiak.\nEusko Legebiltzarrean PPk ez du babestu idatzia, eta Nafarroako Parlamentuan, UPNk eta PPk. Ipar Euskal Herrian ETAren desarmatzearen auziak eskuin estatalaren babesa ere badu, Fronte Nazionalarena salbu. Baina sostengu hori ez da ikusi azkeneko hilabeteetan bakarrik. 2011ko Aieteko konferentziaren ondoren bakerako espazioak sortzen hasi ziren, eta mugarritzat daukate Baionako Adierazpena; 2014ko urrian sinatu zuten Lapurdiko, Nafarroa Behereko eta Zuberoko ia sentsibilitate politiko guztietako ordezkariek. 2015eko ekainean Parisko konferentzia izan zen, eta iazko abenduan, Luhusoko operazioaren ondotik, prozesua azkartu egin zen. Aurtengo urtarriletik da martxan Euskal Elkargoa, eta hango lehendakari Etxegaraik adarretatik heldu dio armagabetzearen gaiari. Biharkoa egun «historikotzat» jo dute bakearen artisauek; Etxegaraik ere lehen lerroan egotea erabaki du.\nLuhusokoa lehen aldiz zineman, Atalanten\nZineman bihar emango dute lehen aldiz Bakea orain, Herriaren aldarria dokumentala (La Paix Maintenant, une exigence populaire). Sarean martxoaren 17an jarri zuten, eta bost mila ikustaldi pasa izan ditu orain arte. Thomas Lacoste da zuzendaria. Luhusoko operazioa du oinarri, eta bake prozesuari buruz ere mintzo dira Raymond Kendall, Pierre Joxe, Jean Rene Etxegarai, Luhusoko ekintzaileak, Anita Lopepe... 10:30ean hasiko da —23 minutuko iraupena du—, Atalante zineman. Ondoren, eztabaida saio bat izango da. 14:30ean berriro emango dute, Paul Bert plazan.\nPresoak, justizia eta elkarbizitza, Barthesen\nEguerdiko hamabietatik aurrera, Roland Barthes zelaigunean —Xaho kaia gisa ere ezagutzen da—, eztabaida saio bat egingo dute Joseba Azkarragak (Sare plataformaren eleduna eta Jaurlaritzako Justizia sailburu ohia), Aitzpea Leizaolak (antropologoa eta Foro Sozial Iraunkorreko kidea) eta Philippe Texierrek (epaile ohia eta NBEko aditua), Bake Bideak antolatuta. Solasaldirako iragarri dituzten gaiak dira euskal presoak eta iheslariak, justizia eta elkarbizitza. Karpa handi bat jarri dute —argazkia atzokoa da, zelaigunean karpa jarria zela jadanik—.\nBert plazan bilkura plurala, «errespetuan»\nBihar 15:00etan egingo da bakearen artisauek aurkeztutako egitarauko ekitaldi publiko nagusia: elkarretaratzea, Paul Bert plazan, Baiona Ttipian —San Andres plaza modura ere ezagutzen da—. Ahal den aniztasun sozio-politiko handiena lortzen saiatu dira antolatzaileek, eta bilkura «duina» izatea ere nahi dute. Ukatu egin dute ospakizun edo festa bat izango dela, eta hitz eman dute «gatazkaren alde guziek pairatu dituzten sufrimenduen errespetuan» garatuko dela. Argazkian, atzo oholtza jartzen.\nEuskal Museoa, eragileen ikuspuntuen gunea\nKomunikabideek biharko eguna jarraitzeko Eusko Ikaskuntzaren egoitzan izango dute lanerako areto orokor, baina alderdi politikoek eta bestelako eragileek Euskal Museoan egingo dituzte euren agerraldiak, elkarrizketak eta bestelakoak, Baionako parte zaharrean. Egitarauaren antolatzaileek lantalde bat izango dute hori guztia kudeatu ahal izateko. Atzo zabaldu zuten hedabideak kreditatzeko aukera. Mundu osotik espero dira hedabideak. Atzo, behintzat, kazetari ugari zen Baionan.\nEnekoitz Esnaola eta Ekhi Erremundegi


121 KREW Ezkerreko bidetik, sendo\n121 KREW Ezkerreko bidetik, sendo Klikatu argazkien gainean handiago ikusteko\n121 Krew web Desindustralizazioaren errautsetatik sortutako taldea da 121 Krew. Ezkerraldeak bizi izan duen eraldaketaren testigu dira eta kritikoak dira inguruan ikusten dutenarekin. Hitza eta erritmoa erabiltzen dute espresatzeko eta ez dira isilik geratuko. Euskal Herrian garatzen ari den rap mugimendu berriaren parte dira.Noiz eta nola sortzen da 121 Krew egitasmoa? Endika: Egitasmoa 2000. urtean jarri genuen martxan, hasiera batean graffitiari lotuta zegoen, baina denborarekin rap musikan oinarritu da. La mansi�n de los 1000 versos / etxe handi ilun honetan izeneko maketa kontzeptuala argitaratua genuen eta orain Denboraren ildoa izeneko diskoa kaleratu dugu. Zergatik Denboraren ildoa? Endika: Hasi ginenetik urte batzuk igaro dira eta tartean maketa atera dugu, baina diskoa urte hauetako esperientzien bilduma da. Hasiera batean ametsa bezala hasi zenak forma hartu du eta atzera begira jartzen garenean egin ditugun gauzak ikusten ditugu. Diskoko kantu gehienak gaztelera hutsean abestuta daude, baina badira euskara eta gaztelera tartekatzen duten kantuak ere. Nola daramazue hizkuntzen joko hori? Imanol: Hasieran nahiko zaila egiten zitzaigun euskaraz abestea. Eguneroko bizitzan erdara erabiltzen dugu gehien bat eta horregatik kantu gehienak erdaraz daude. Entzuten dugun rap musika gehiena ere erdaraz abestuta dago; Selektah Kolektiboa bezalako salbuespenak kenduta. Endika: Argi genuen euskara erabili behar bagenuen modu logikoan, naturalean izan behar zela. Eguneroko bizitzan gutxi erabiltzen dugu euskara eta abestiak egiteko garaian erdarara jotzen dugu errazago. Euskaraz egiten ditugun abestiak bortxatu gabe atera daitezela nahi dugu. Eta zer esango zeniekete rapa euskaraz (ondo) egin daitekeela zalantzan jartzen dutenei? Imanol: Rapa eta musika guztiak komunikazio tresnak dira eta edozein hizkuntzatan egin daitezke. Endika: Kuban, Senegalen eta munduko edozein txokotan egiten da rapa. Egia da, hori esan digute behintzat, desberdintasunak daudela euskaraz edo erdaraz entzundako rap musikaren artean. Euskaraz egindako rapa gogorragoa dela esaten digute. Dena den, hori ere abantaila izan daiteke eta horri etekina ateratzen jakin behar da. Zuzenekoetan berriz badakigu euskara hutsez egindako saioak ere badituzuela. Konta iezaguzue nola den. Endika: Duela bi urte hasi ginen zuzenekoak eskaintzen eta hasieran diskoaren antzekoa zen zuzenekoa. Duela urte eta erdi zu ezagutu zintugunean hogei edo hogeita bost minutuko emanaldia prestatzen hasi ginen euskara hutsean. Hori izan da zuzenekoetan gure ekarpena euskal rapari. Imanol: Guretzako esfortzua suposatzen du euskaraz egitea, baina konfiantza dugu eta bide horretatik jarraituko dugu. Nolakoa izan da kantuak sortzeko prozesua? Endika: Duela bi urte arte egindako guztia kontzeptuala zen. Hawa ezagutu genuen eta berarekin hasi ginen elkarlanean. Berak egiten ditu baseak ordenagailuarekin, Cubase programa erabiltzen du, sanplerrak sartzen ditu eta Midiaren bidez bere melodiak egiten ditu. Imanol: Harreman zuzena dago musikaren eta letren artean. Hawak egindako basea entzun eta gero letrak egiten ditugu batzuetan, besteetan letrak aurrez prestatzen ditugu. Adibidez, Muerte kantuak giro iluna du eta testuak ere harremana du musikaren giroarekin. Endika: La mezkita kantuan adibidez etorkinen kontuaz mintzo gara. Bilbon etorkin asko daude auzo txiroetan pilatuta eta duela urte batzuk Galiziatik edo estatuko beste lekuetatik iritsitako etorkinen semeei askotan adierazpen arrazistak entzuten dizkiegu. Kantuen edukietan gaurkotasunarekin eta inguruarekin zerikusia duten gaiak beraz eta diskoaren estetikari dagokionez ere, Barakaldoko irudiak sartu dituzue. Zergatik? Endika: Diskoaren azalean ezkerraldetik eskuinaldera igarotzeko langileak txalupa hartzen zuten lekua azaltzen da. Horrekin jokoa egin nahi genuen. Ezkerraldea langilea izan da beti eta eskuinaldea diruduna. Orain, desberdintasun gutxiago dago bi aldeen artean. Parekatu egin dela esan daiteke eta hori ez zaigu gustatzen. Lehen ezkerraldean halako tristura zegoen, baina jendea errealagoa zen. Punk mugimendu handia zegoen eta orain berriz txunberoak (pijoak) daude. Guk punkyak nahiago. Imanol: Barakaldo asko aldatzen ari da. Lehen denda txikiak zeuden eta orain horiek ixten ari dira eta supermerkatu handiak daude. Diskoa autoekoizpena da eta Musikherriarekin batera kaleratu duzue. Zergatik? Endika: Hasieratik garbi genuen autoekoizpena izango zela, gure filosofiarekin bat dator. Musikherriako jendea ezagutu genuen eta egitasmoa gustatu zitzaigunez elkarlanean aritzea erabaki dugu. Diskoa copyleft lizentziapean argitaratu dugu eta nahi duenak gure web orritik jaitsi dezake. 2008KO APIRILA\nHip-Hop Naf jaio da, Nafarroako hip-hop guneaBerriakADE+FLOW Zerbait aldatu ElkarrizketakADVERTENCIES i ADVERTIMETS hip-hopa ere katalanezArtikuluakHIP-HOP EGUNAK topikoak apurtzenArtikuluakHIP-HOP TURKIARRA nortasunaren bila bideak urratuzArtikuluakBAD SOUND SYSTEM buiakaElkarrizketakLOGELA MULTIMEDIA sormen askeaElkarrizketakTURNTABLISM diskoari eragin eta sortu!Artikuluakgoroldiorik ez hip-hopeanElkarrizketak"Rap Herria", lehen euskal rap bilduma argitaratu du Info7 irratiakBerriakNorte ApacheDirektorioa/taldeakQuilomboKritikakBreakOnStage 2012 larunbat honetan BerriakGora Baraka, gora euskal rapa!ElkarrizketakBEASTIE BOYS Ch-Check It OutArtikuluakAdam Yauch - 1964-2012BerriakGOIENETXE ANAIAK, EUSKARAZKO RAPAK BADU ODOL BERRIA (DESKARGATU MAKETA HEMEN)BerriakLA EXCEPCI�N �Gehiago identifikatzen gara Pan Bendito auzoko txatxoekin, b-boy askorekin baino�ElkarrizketakSOLO LOS SOLO eta hik, badakik(n)?ElkarrizketakMusikHeriak hiru nobedade eta 2011ko uzta aurkeztuko du Durangoko azokanBerriakMUSIKHERRIA diskoetxe berriaElkarrizketakDISKOETXEEN LORALDI ANITZA (I. Zatia)ArtikuluakDISKOETXEEN LORALDI ANITZA (II. Zatia)ArtikuluakMUSIKHERRIA, HERRI DISKOETXEA ABIANBerriakMUSIKHERRIAKO BESTE BI LAGUN ATXILOTU DITUZTEBerriakMUSIKHERRIAKO MUSIKARIAK ASKATZEKO DEIABerriakMUSIKHERRIAREN NOBEDADEAKBerriakMUSIKHERRIAREN UDAKO UZTA: TXURRUSTADA ETA GARAGARDO GURABerriakMUSIKHERRIA ZIGILUAK BERE AZKEN NOBEDADEAK AURKEZTU DITU ETA AHT-REN AURKAKO KONTZERTUA ANTOLATU DUBerriakMARTXOAK 4, DURANGON: MUSIKHERRIA HERRI DISKOETXEAREN AURKEZPEN JAIALDIABerriakMenu del d�aKritikakMUSIKHERRIADirektorioa/enpresakANGER boterearen sedukzioari stopElkarrizketakSIROKA TALDEAK �KAROSI� IZENBURUKO BIGARREN DISKOA ARGITARATU DUBerriak�Mugi gerria� kantuaren bideoklipa kaleratu berri du Itziarren Semeak taldeakBerriakITZIARREN SEMEAK: "LEHEN LERROAN" IZAN DIRENEN OMENEZBerriakBanda BatxokiDirektorioa/taldeakTUBOSKAPI TALDEAREN AZKEN AGURRABerriak�ETXE BAT�, SKT SEKUENTZIA TALDEAREN BIGARREN DISKOABerriakSarkorDirektorioa/taldeakKONTER, ARGAMBOYS ETA PUNKAMINE TALDEEN ESTREINAKO DISKOAKBerriakPUNKAMINE �Hurrengo belaunaldiek beteko dituzte psikiatrikoak�ElkarrizketakKLORATITAREN BIGARREN LANA LABEAN DA JADABerriakKLORATITA Hortzak estutu eta koska eginElkarrizketakKasu!Direktorioa/taldeakNEGURI GORRIAK, NEGU GORRIAK TALDEARI TRIBUTOABerriak121 KREW �DENBORAREN ILDOA� DISKOAREKIN ESTREINATU DABerriakMusikHerria diskoetxeak bere jarduera eten duBerriakTaupaka egitasmoa sortu duteBerriakKasu! taldeak disko berria, 'Erraietatik', argitaratu duBerriakSiroka taldeak '3.SZN' diskoa kaleratu duBerriak Bidali zure iruzkina


FC Barcelona VS Athletic Club 2012-3-31 | Athletic Clubeko Webgune Ofiziala\nFC Barcelona2 : 0 Athletic Club\n2012-3-31 - 22:00\nLan eskerga eta aukera gutxi\nFC Bartzelonak 2-Athletic Clubek 0 Athletic Clubek 2-0 galdu du FC Bartzelonaren aurka. Iniestak, lehen…\n2012ko mar. 31a\nFC Bartzelonak 2-Athletic Clubek 0\nAthletic Clubek 2-0 galdu du FC Bartzelonaren aurka. Iniestak, lehen zatian, eta Messik, epaileak seinalatu duen zalantzazko penaltiz bigarren zatian, egin dituzte partidaren golak. Gure taldea ondo egon da defentsa lanetan, eta askozaz gehiago kostatu zaio erasoan min egitea.\nEtxekoak merezimendu osoz irabazi dute, bihoakie gure zorionak, eta gure jokalariek ahaztu egin dute atsedena hartzeko izan duten tarte eskasa. Okerrena Javi Martinezek bere bosgarren txartel horia ikusi duela izan da eta ezin izango du Sevillaren aurka jokatu apirilaren 8an 16:00etan San Mamesen.\nDena den, Ligako partida baino lehen, ostegunean, 21:05ean (C+ Liga) etxean aukera berri bat dago euroametsa bizirik mantentzeko, Schalke 04ren aurkako kanporaketa gaindituz gero taldea UEL-ko finalerdietarako sailkatuko bailitzateke.\nBitartean, bitxia bada ere, gaurko porrotaren bitartez Athletic Club 12-13ko UEL-n egongo dela esan dezakegu, Madrileko\nfinaleko aurkariak Championserako txartela jada matematikoki ziurtarik dauka eta. Zehaztu beharko da zein fasean hasten den, baina hori maiatzaren 25eko beste kontu bat izango da.


Han eta hemen: Sareak ehuten\nBi gauza arraroak iduritzen zaizkit.\nBata, zein izan daitekeen horrelako berri baten ondorioa nehork ez duela biziki argi izan eta arrazoinak gutxiago baizik ez. Bigarrena, nehork ez dakiela, eta galdera altxatzen ere ez funtsean, zerk aldarazi duen Hezkunde Nazionalaren erabakia, hain fite. Eta zenbat denborako?\nMaleruski, populuari berri txar eta hobeak jakinarazi bezain laster, unibertsitario guziak beren dorre kaskora itzuli zirenez, azalpen gosez egon beharko dugu.\nErabaki mota hori, goiz batez Parisen, besterik gabe, inozenteki eta helbururik gabe hartzen dela ez du nehork sinetsiko. Konkurtso horien kentzea, aitortu ezinak zaizkien hizkuntza gutxituen ukapen estrategia baten baitako urrats bat gehiago dela Frantziarengatik ezin da bistatik kendu. Honen ondorioak banaka aipatu gabe, argi da erabaki hori gibelera egite handia litzatekeela eta, bide beretik, beste behin, elkarte eta norbanakoengan utziko lukeela hainbat arazori buru egitea.\nGauzarik bitxiena, erabaki aldaketa bera da eta hain zalu gertatu izana. Erabaki hori ostiralez hartzea eta astelehen arratsaldez aldatzea, zeri zor zaio?\nErantzuna izan daiteke herrialdeen arteko sare batengan: Euskal Herritik kanpo, beste herrialdetako mugimenduei lotuko gintuzkeenaren baitan.\nAfera honek hunki ditu bospasei herrialdeetako arduradun, erakasle, ikasle, ikasle-buraso eta militanteak eta Frantses Estatuko sei kantoinetatik heldu da kexa. Herrialde horietako arduradun, politikari eta bestek bat egin dutenez eta,seguraski, bakoitzak bere sare eta eragin eremuak dituelako, batzuek besteek baino eraginkorragoak, oihartzuna hainbestekoa izan da nun gibelera egin behar izan den. Bederen urte batez.\nHortik, bada ikasgai bat hartzekoa, gero eta gehiago azken denboretan begi bistakoa gertatzen ari dena: sareak eta beren eraginak. Herrialde desberdinetako egituren eta jendeen arteko sareen osaketak eta lanketak, emaitzak emendatzen ditu. Herri tipiak deitzen gaituztenen indarra, herrien arteko sare horren baitan da eta elkarren artean landu harremanen baitan. Dagoeneko ditugunak eta sortzekoak diren sareak landu behar dira, ahal bezain tinke, hortik baizik ez baitaiteke zinezko eragin talde bat sor eta aitzina egin, gutxienik gibelera ez, gure nahien eta interesen kontrako korronteak kausitzen ditugunean. Ezin gara egon euskaldunak eta frantses Estatuko beste herrialdetakoak, ez gure hizkuntzaren gaiarekin, ez beste edozeinekin, bakoitza gure kantoinean, bakoitza bere dinamikak eramaten. Gure muga gehienak aurkari berarenganik etorki eta amankomunean hainbeste izanki, beharrezkoa eta logikoa da batzea: batzuk eta besteek egiten dugunaren berri emanez eta trukatuz, noiztenka dinamika amankomunak definituz, eta behar denean, arazoa orokorra edo batena bereziki denean, aho batez eginez buru.\nNeke gerta badaiteke erakunde mailan aritzea, administrazio desberdinen menpe eta eremu desberdinetan diren egituren artean proeiktu zabal, iraunkor eta orokorrak eramatea pisua izaten ahal baita, nonbait egokia dena beste nonbait ez hainbeste, bederen pertsonen arteko harremanak garatu eta entretenitu behar dira, behar orduan pertsona horiek sareen ateak izaten baitira.\nGainera holako sareak aberasgarriak ere izaten dira, beste batzuek egiten dutena ikusteko parada ere izaten baitira, etxekoz-etxeko aritzetik, zirkuito hetsitik ateratuz eta freskotasun zerbait ekarriz, ideia berriak, ikuspundu desberdinak,... Eta gaurko egunean, harreman horien garatzeko ahalak ere baiditugu.\nEz da gauza berria, jadanik badira mota horretako hainbat talde edo harreman, batzuk aspaldikoak: imertsio ereduetako eskolek osatu ESKOLIM sarea, lege aldarrikapenak eramaten dituzten egiturek sortzen ari duten sarea... Nireganik hurbilago eta erakaskuntzari loturik, adibide xumeagoak badira: Rennes-eko egitura batek osatu du eskaintza berezi bat bretoiera ikasteko Euskal Herrian dugun batean oinarriturik, Bretainian 'Ya d'ar Brezhoneg' (Bai bretoierari) kanpaina eraman zuten, okzitandarrek laguntza eman ziguten egiaztatze dispositiboaren lanetan, haiekin ikasi genuen zer zen formakuntza profesionala eta nola kudeatu eta luza gaitezke... Hots hainbat adibide batzuen eta besteentzat aberasgarriak eta onuragarriak izan direnak.\nDudarik gabe, horiez bestalde ere badira sareak eta ekintzak, maila zabalekoak zein tipiagokoak, jakiten ez direnak eta espero izan behar da izanen direla geroan ere gehiago, masiboki buru egin nahiz nor bere aldean garatze aldera.\nArgazkia: "Tisser sa révolution" by Biphop\nLogoak: Skol-an-emsav, CFPOC, Ya d'ar Brezhoneg


2015ean, eskualdeko 15 inguru lagunek Trikigiro jaialdia antolatu zuten aurrenekoz, belaunaldi ezberdinetako musikariak elkar ezagutzeko eta trikitiari balioa emateko. Jaialdi batekin hasi zenak beste forma du gaur egun. Ondoren, Trikigiro kultur elkartea sortu zuten eskualdeko dozenaka trikitizalek.\n2016ko apirilaren 22an ospatu zuten lehen Trikigiro jaialdia. Jaialdi hartako irudi hauek berreskuratu ahal izan ditugu:\n2016ko lehen jaialdiari, beste jaialdi batek eman zion segida, 2016 urteko udazkenean eta orduz geroztik, urriko ostiraletan ospatu dira Trikigiro jaialdiak. Azpeitiko kaleak trikitilariz betetzeaz gain, jaialdi honetan erromeria ere ospatzen da Sanagustin kulturgunean. Guztiok batera afaldu ostean, Trikiti eta panderoarekin duten abilezia erakusten dute gazte zein helduek.\nTrikigiro jaialdiaz gain, beste motatako kontzertuak ere antola izan ditu Trikigiro elkarteak, hala nola 2017ko aipatu dugun hitzaldi zikloa, argazki erkusketa etab.\nGaur egun 150 trikitilari baina gehiagok osatzen dute elkarte hau eta jaialdien arrakasta ikusirik, etorkizuna bermatua dute Trikigiro elkarteko kideek.


Santillana eta Suances bisitatzen ibili dira erretiratuak, “oso ondo” - Plaentxia.eus\nSantillana eta Suances bisitatzen ibili dira erretiratuak, “oso ondo”\nUbane Madera 2018-06-08 12:04\nSantillana del Mar, Altamirako museoa eta Suances bisitatu zituzten, besteak beste, 55 soraluzetarrek eguaztenean. Itxaropena Erretiratuen Elkartearen eskutik egin zuten txangoa erretiratuek eta pentsiodunek. Hurrengo irteera, uztailaren 11n egingo dute, Hondarribia-Donibane Lohitzunera.\nEguraldia lagun, “giro ona” izan zuten soraluzetarrek eguaztenean Kantabria aldera egindako txangoan; “oso ondo” ibili zirela kontatu dute. Ondo aprobetxatu zuten eguna, gainera, 21:00etan ailegatu ziren-eta bueltan Soraluzera.\nEta dagoeneko pentsatuta dute hurrengo nora joango diren: Hondarribia-Donibane Lohitzunera egingo dute txangoa, uztailaren 11an.\nHonako plana egin dute: hamarretakoa Hondarribian eginda, joango dira Donibane Lohitzune ikustera. Gero Hondarribira bueltatuko dira, bazkal ordura arte. Arratsaldean, berriz, Tren Berdean ibiliko dira, eta haren bitartez Hondarribian bisita gidatua egingo dute: hondartza, kaia… ikusi ondoren, alde zaharretik emango dute buelta; gida batek lagunduta egingo dute bisita.\nTxango horretarako izena eman daiteke uztailaren 5a baino lehen. 28 euro pertsonako da prezioa.\nUztailaren 17an dantzaldia\nBestalde, uztailerako beste hitzordu bat ere egin dute uztailaren 17an Mus, Tute eta Briska Txapelketetako sari banaketa egingo dute, 17:30ean; ondoren luncha izango dute, eta gero dantzaldia, Soraluzeko Flamenko Taldearekin, iaz egin zuten modura.\nSantillana del Mar ikusten\nUbane Madera 2018 eka 08 Soraluze\nSantillana del Mar udalerriko altxorrak bertatik bertara bisitatu zituzten soraluzetarrek eguaztenean.


Urtarrila Beltzaren tragediaren 32. urteurrena - EBko kazetaria\n1987an Azerbaijaniren aurkako pogromak piztu ziren Armenian, eta armeniarrek Azerbaijango herriak erasotzen zituztenez, ehunka zibil hil zituzten. Ondorioz, 250,000 azerbaijandik kanporatu zituzten Armeniatik. Gaur (urtarrilak 20) 32. urteurrena beteko da.\nArmeniaren lurralde-erreklamazioak, armeniar nazionalista erradikalek bultzatutako separatismo armatua eta sobietar buruzagitzak lagunduta Armeniako azerbaijango biztanleriaren aurkako indarkeria masiboak bultzatu zuten Azerbaijango jendea herrialdearen lurralde osotasunaren babesaren alde egitera, eta horrek guztiak masa eragin zuen. sobietarren aurkako protestak Azerbaijanen, eta laster askatasun nazionalaren mugimendua bihurtu zen.\n20eko urtarrilaren 1990an, Mikhail Gorbatxoven zuzeneko argibideei jarraiki, 26,000 soldadu sobietarrek tokiko populazioari lepoaren berri eman gabe Baku eta Azerbaijango beste hiri batzuetara oldartu ziren, biztanleria zibila sarraskituz ekipamendu militar astuna erabiliz, Azerbaijanen independentziarako bidea oztopatzeko eta Azerbaijango herriaren askatasun mugimendua kendu. Ondorioz, 147 zibil hil ziren, 744 larri zauritu ziren.\nHeydar Aliyev buruzagi nazionala Azerbaijango botere politikora itzuli ostean, urtarrilaren 20ko tragediak balorazio politiko eta juridikoa jaso zuen estatu mailan. 29ko martxoaren 1994an, Azerbaijango legebiltzar-organoak Milli Majlis (Parlamentua) ebazpena onartu zuen "20eko urtarrilaren 1990an Bakun jazotako gertaera tragikoei buruz". Orduz geroztik, urtarrilaren 20a Dolu Egun Nazionala ospatzen da.\nSobietar Batasunak Azerbaijanen egindako sarraski odoltsutik urte asko igaro diren arren, gure herriak ez du egun izugarri haietako mina ahazten, eta urtero urtarrilaren 20ko martiriak errespetu handiz oroitzen ditu.\nIlham Aliyev presidentearen gidaritzapean, Azerbaijango herriak erabakia erakutsi zuen, eta Azerbaijango lurraldeak Armeniaren ia 30 urteko legez kanpoko okupaziotik askatu zituen eta NBEk gaitzetsitako okupaziotik eta Azerbaijango lurralde osotasuna berreskuratu zuen.\nAzerbaijango herriak berriro ere tristura sakonez eta errespetuz gogoratzen du bere bizitzak Azerbaijanen independentziaren, bertako herriaren askatasunaren alde, sakrifikatu zuten martiri heroiko guztien memoria.\nEuropako Parlamentua35 mins ago


Donostiako Parte Zaharreko kaleetan egingo dira medicusmundiren “Gazteak Hegoaren bila” lehiaketaren azken proba eta bukaerako jaia – medicusmundigipuzkoa.org\nGazteak Hegoaren Bila lehiaketak 200 parte-hartzaile baino gehiago bildu ditu\nLas Lorocas taldeak irabazi du Gazteak Hegoaren bila lehiaketaren seigarren edizioa\nDonostiako Parte Zaharreko kaleetan egingo dira medicusmundiren “Gazteak Hegoaren bila” lehiaketaren azken proba eta bukaerako jaia\nLarunbat honetan, apirilak 21, Gazteak Hegoaren Bila lehiaketaren seigarren edizioko azken proba eta bukaerako jaia egingo dituzte Donostian Euskadiko hiru medicusmundi elkarteek. Eguna 10:30ean hasiko da, Zuloaga plazan, hura izango baita lehiaketaren azken probaren abiapuntua; handik, Parte Zaharreko kaleetan barrena eramango da aurrera proba, bertako merkataritza-establezimenduen laguntzarekin. Probarako, parte hartzen duten 20 taldeetako kideek beren sormenari onena atera, eta mozorroturik agertu beharko dute hitzordura, osasun-zentro bateko pazienteak itxuratuta, zentro horretara joaten den pertsona bakoitzak izan litzakeen ezaugarri batzuk eta besteak islatzen saiatuz. Proba burutu eta gero, Kresalan bukaerako jaia egingo da, eta hantxe banatuko zaizkie sariak talde irabazleei; gainera, Oihulari Klown-ek umore-ukitua emango dio jaiari.\nSeigarren edizio honetako talde irabazlea Erdialdeko Amerikara joango da bidaian, eta aukera izango du medicusmundik han aurrera eramaten duen lankidetza-lana hurbiletik ezagutzeko. Bigarren sailkatzen den taldeak bidaiatzeko diru-laguntza bat jasoko du, Espainiako estatuaren barruan edo herrialde mugakide batean elkartasunarekin eta/edo lankidetzarekin zerikusia duen esperientzia bat ezagutzeko helburuz.\n“Gazteak Hegoaren bila” lehiaketa bi urtean behin antolatzen dute Euskadiko medicusmundiko hiru elkarteek (medicusmundi araba, medicusmundi bizkaia eta medicusmundi gipuzkoa), EAEko 19 urtetik 30 urtera bitarteko gazteei zuzenduta, lau kideko taldeetan parte har dezaten. Aurten lehiaketak proposatzen dituen lau proben bidez (esketx bat egitea, irrati-mezu bat grabatzea, kanta bat sortzea, eta sorpresazko azken proba), osasun-zerbitzuen erabileran gertatzen diren ekitaterik ezeko egoerez gogoeta egiteko gonbita egin zaie. Proba-formatu horien bidez, zenbait galderari erantzun behar izan diete; esaterako, ea zer rol jokatu behar duten erakundeek osasun-sistemak sendotzeko edo ea ekitaterik ezeko egoerarik dagoen osasun-zerbitzuen erabileran. Helburua, gazteak osasun-arloko ekitatearen alde mobilizatzea, maila globalean partekatutako ardura baten ikuspegitik.\nHalaber, beste eragile batzuk inplikatuz sarean lan egiteko asmoz, antolakuntzak laguntza jasoko du proben ebaluazioan, Donostiako UPV/EHUko Erizaintza Eskolaren, Honduraseko Unibertsitate Nazional Autonomoko –medicusmundi bizkaiak Hondurasen lankide dituen kontraparteetako bat– familia-osasuneko taldeetako zenbait ikasleren, eta Haziak arabar musika-taldearen eskutik.\nGazteak Hegoaren Bila lehiaketaren seigarren edizio hau “Osasun publiko eta unibertsalaren alde. Inequidades en el acceso a la salud” proiektuaren bigarren fasearen barruan kokaturik dago.


Argitalpenak, EHUko ikerketa\ndidaktika eskuliburua euskara\nEuskara batuak laster 50 urte beteko dituen arren, oraindik ez da azentuari buruzko arau ofizialik. Gutxiago intonazioari buruz. Honek euskarara inguru erdaren ereduak sartzea dakar. Areago, euskaldun berrien kasuan. Euskara irakasten ari den jendea ahozko euskara irakasteko tresnarik gabe aurkitzen […]


Data: 17 maiatza, 2017 Egilea: Forokoop\nApirilaren 27 eta 28an, Europako kooperatiben 2017ko Batzar Nagusia egin zen Maltan. Bertaratutako guztiok aukera izan genuen Europan kooperatiben enpresa-eredua indartzeko bide berriak aztertu, garatu eta hausnartzeko.\n“Beharrizanetik errealitatera: EBko kideen erronketarako konponbideak” izenburupean, Europako Kooperatiben papera izan zen mintzagai, eta kooperatiba-eredua lan eta hazkunde aukeren iturri izan dadin batasuneko kideek elkarrekin egin ditzaketen ekintzak aztertu ziren.\nBatzarrean, Cooperatives Europe-n batzordea berritu zen, eta aurrerantzean, Louis Bancel izango da presidentea. Bancel Frantziako kooperatibak elkartzen dituen Coop FR erakundearen ordezkaria da, eta hala mintzatu zen bere hitzaldian: “Afiliazioa da kooperatiben legitimazioa. Kooperatibak ez dira enpresa hutsak. Europako Kooperatiben ekintza guztien bihotza pertsonak dira, gure kooperatibetako bazkideak. Europan harrotasun kooperatiboa sustatzeko lan egingo dut agintaldi honetan”.\nCOCETA, Lan Elkartuko Kooperatiben Espainiako Konfederazioaren izenean Batzordean dagoen Malena Ruidavetsek, aldiz, honako adierazpen hauek egin zituen: “kooperatibismoa gazteen eta herritar guztien artean ezagutarazteko lan egingo dugu, Europan kooperatibak eskubideen eta askatasun sozialen bermea direla ikus dezaten; ekintzaileek kooperatiben izaera juridikoaren alde egin dezaten ahaleginduko gara, enplegu egonkorra, kalitatezkoa, berdinzalea eta gizartearekiko arduratsua sortzeko modua delako hori.” Riudavetsek, bestalde, zera adierazi zuen, “Cooperatives Europek haren barruan dauden erakundeen beharrei erantzuteko lan egin behar duela, kooperatibismo europar indartsu baten alde, Europako Gizarte Ekonomiaren ardatza izan dadin”.\nTopaketetan hainbat gairen inguruko lan-taldeak egin ziren:\nKooperatibak eta haien garapena\nKooperatiben gobernua eta kudeaketa\nKooperatibak eta ekonomia kolaboratiboa\nGazteak eta hezkuntza\nEuropako kooperatiben mugimenduak hainbat baliabide eta ekintza martxan jarriko ditu, kooperatiben mugimenduaren balioak jendarteratzeko helburuarekin. Bide horretan, gazteen artean kooperatiben eredua ikusarazteak eta sustatzeak daukan garrantzia mahaigaineratu zen.\nHorrez gain, kooperatiben mugimenduan genero berdintasunarekin lotutako gaiak zeharka lantzeko asmoa ere agertu zen.\nKonfekoop, Cepes, Coceta, Fundación Spriu, Cecop, Cicopa y Cooperatives Europeko Ordezkariak\nArgazki galeria: www.flickr.com/forokoop\nKategoria: BERRIAK Etiketak Ekitaldiak, Kooperatibismo. Gorde lotura.\n← Kooperatibismoaren bandera\nNazioarteko Kooperatiben Eguna, 2017 uztailak 1 →


Ezkontza egunean neska bakoitzak, noski, irresistible begiratu nahi du. Ez da sekretua emakumezkoen gertaera garrantzitsu honetarako prestatzen ari den arreta nagusia jantzi eta orrazkera ordaindu behar dela. Baina, arrazoiren batengatik, emaztegai gutxi batzuk une honetan apaingarrien interes egokia erakusten dute. Baina horietako asko daude. Ezkontza bitxiak eta osagarriak konbinazio perfektua aukeraketa soineko, makillajea eta orrazkera, ezkongaiaren irudi osoa eta bakarra sortu lagunduko du.\nLet hasi eraztunak. Hitz egiteko denbora luzea ez da zentzurik, lehenik eta behin, apaingarri honi buruz ezezaguna ezinezkoa da eta ezinezkoa da horrelakorik egitea, ezkontza-ekitaldiaren funtsezko elementua baita, eta, bestetik, bitxigintza-aretoetan, edozein neska ezkontza modeloarekin batera egokienak aukeratzeko aukera izango du.\nEzkonberrien ezkontza apaingarri ohikoenetakoa belo bat da. Atsegina da zeramika egiteko edo ez egitea, baina zure irudia osatzeko, luxuzko belo batekin ere erabakitzen baduzu, ezkontza-areto onean, aukera izango duzu tren motz eta laburrekin, lore faltsuekin, parpailarekin edo parpailarekin. Arreta berezia jarri behar zaio ezkontzarako dekorazio honen koloreari. Desiragarria da janzkera tonu bat zela, eta, beraz, belo bat eta soinekoa erostea gomendatzen da aldi berean.\nBaldin eta, arrazoiren batengatik, beloak ez zaitu egokitu, jatorrizko eta dotorea ezkontza-txanoak ikusteko. Hemen, gauza nagusia ez da overdo eta aurpegiko egokia jasotzea. Emaztegai handi batentzat, marjina zabalak dituen kapela txikia egokia da, eta altuera txikiko edertasunak goragokoak izan daitezke, baina marjina meheekin. Ez ezazu gehiegizko bitxiak ezkontza-jantzirik, kasu honetan jabeen gonbidatuek ez dute gustuko aukerarik izango. Eta, jakina, belo baten kasuan, lehenik eta behin, kapela ezkontza soinekoa joango litzateke.\nZiur aurretik zure ezkontzako egunean ere ezingo duzula telefono mugikorrarekin eta poltsa kosmetikoarekin denbora luzez parte hartu, aldez aurretik kontuz ibili poltsa egokia aukeratzeko. Eztei-aretoetan "pompadour", "gutunazal", "mahai-poltsa" edo "zorroan" izeneko izen tentagarrien aukera izango duzu. Poltsak, askotan, soinekoak bezain berdinak dira jantzita, eta apaingarriak berauek erabiltzen dituzte, baita lumak eta lore artifizialak ere. Sekretua bera da - poltsa harmonian egon behar du une solemne honetan jarriko den guztia. Sentitu zaitez bakarrik eta ez ezazu poltsa gauza ezinbesteko gauzarik egin nahi, ezkontza egunean denbora luzez joan behar duzulako. Bide batez, emakume praktiko gehienek nahiago dute ezkongaiaren ezkontzako apaingarri gisa hautatzeko poltsa bat, hau da, arratsaldean soinekoarekin konbinatuta egongo da etorkizunean erabiltzeko.\nArgia eta argia distiraz betetako argi islatzen duten txinpartekin, jatorrizko apaingarri batzuk jaso zure eztei-festaz. Haien aniztasuna besterik ez da harrigarria. Tiaras, zintzilikarioak, lepokoak, harri preziatuekin eskumuturrekoak, kristalak edo alderdi kristalak. Emaztegaiaren ezkontzako apaingarri guztiek benetako maisuek sortutako helburu bakarrak dira: edertasun naturala eta bere jantziak apaindu egingo duenaren berezitasuna azpimarratzea.\nModu asko daude neska bat bere ezkontza jantzi original eta gogoangarria egiteko. Hauek dira boas, eskularruak, lepokoa eta behar bezala hautatutako barruko arropa. Baina gauza garrantzitsuena da senargaiak, apaingarri purpurinale eta distiratsuetan emaztegaia ikustea, are maitagarriagoak izan zitzaizkion maitasunari.\nGolden kirurgia plastikoan hariak\nSoinuaren eragina giza osasunean\nPerfekzioak ez du mugarik: eskuineko blush nola aukeratu\nZein da egokiena makillaje naturala?\nIle zikinak VIDAL SASSOON / VIDAL SASSOON C (2007) DVD\nProzedura estetikoak estresa arintzeko modua\nNola azkar ilea hazten da: Benetan benetakoa da 20 cm-ko astean astindua?\nNola aukeratu Feng Shui kolorea?\nItxiera: arrazoiak eta nola aurre egin?\nZer egin behar du neska batek bere bizitzan behin?\nBisuteria rollberry-ko soufflearekin\nNorbere burua kontrolatzeko gaitasuna, norbere kontrola\nBuruan atzeko aldeko apustua pilatuta: joera 2016\nHaurdunaldia hasieran sexua\nStriping - makillaje-joera berri bat-2016\nGaixotasun giltzurruneko dieta\nEguzkiaren azala koipetsua babestea\nPure zopa patata purearekin\nOrigami-en eskuliburuentzako moduluak\nLasagna multivasar batean


alor sozioekonomikoaren euskalduntzean eragin\nArlo sozioekonomikoaren euskalduntzean eragin\nRober Gutierrez | 2013-07-09 | 14:47:36\nBai Euskarari Ziurtagiriaren Elkartearen Hausnarketa Estrategikoari esker, gure egitasmoa sendotu eta euskararen normalizazioaren bidean urrats biziak egiten jarraituko dugu.\nHausnarketa prozesuan gaude momentu honetan, eta datozen urteetan Elkartearen helburua eta lan ildoak zeintzuk izango diren finkatzen eta zehazten ari gara. Prozesu parte-hartzailea, eraldatzailea eta emozioetan oinarrituta bultzatzen ari gara. Guretzat berebiziko garrantzia du inguruan ditugun erakundeek bertan parte hartzeak eta, horregatik, hainbat interes-talde identifikatu eta hausnarketa prozesura gonbidatu ditugu: zuzendaritza taldea, Elkartean bertan lanean ari diren pertsonak, Bai Euskarari Ziurtagiria daukaten entitateak, aholkularitza sektorean ari diren enpresak, administrazioak eta abar. Interes talde bakoitzak bere bizipenetik aztertu du proiektua, eta ekarpen zein ikuspegi-aniztasunari esker egitasmoa aberasten eta sendotzen ari da.\nHelburua adostu dugu: "Arlo sozioekonomikoaren euskalduntzean eragin". Eta helburura iristeko bidea ere zehazten hasiak gara, gogoz heltzeko. Horretarako, egin behar dugunaren zertzelada nagusiak mahai gainean ditugu: Bai Euskarari Ziurtagiriaren komunitatea indartu, ziurtagiria tresna modura sendotu, eremu sozioekonomikoa euskalduntzeko eragile izan, eta egiteko moduari, lidergoari eta komunikazioari dagokienez, elkartea eraldatu.\nEspazioak euskalduntzea estrategikoa da hizkuntza batean normaltasunez bizi ahal izateko. Horregatik, berebiziko garrantzia du alor sozioekonomikoaren espazioetan euskarari lekua egiteak. Lanean ematen dugun denboragatik edota produktu eta zerbitzuen kontsumitzaile izateagatik, eragina du lan munduak gure bizimoduan eta hizkuntza jardueran.\nDenok eragile gara, eta hor kokatu behar da Bai Euskarari Ziurtagiriak etorkizunean ere egin nahi duen ekarpena. Horretarako, Bai Euskarari Ziurtagiriak urrats biziak ematen jarraitu nahi du, eta jarraituko du, alor honetan esku-hartze zuzena duten aktoreekin.


39 urte beteko ditu aurten Pasaiako Umorezko Antzerkiak : Oarsoaldeko Hitza\n39 urte beteko ditu aurten Pasaiako Umorezko Antzerkiak\nJardunaldiak hilaren 16tik 25era izango dira (ostiraletik igandera denak). Pasaiako barruti guztietan eta ordutegi ezberdinetan eskainiko dituzte emanaldiak.\n'Tomaxen Abenturak. Adi, grabatzen, ekin!' antzezlana.\nIa lau hamarkada igaro dira lehen aldiz herrian umorea eta antzerkia uztartu zirenetik, aurten 39 urte beteko baitituzte Pasaiako Umorezko Antzerki Jardunaldiek. Emanaldiak bi asteburutan izango dira: hilaren 16tik 18ra arte (Kaleluia jardunaldien barruan formakuntza bat eta bi kale-ikuskizun, Artekalek antolatuta) eta 23tik 25era arte bigarren txanda. Aurtengoan, nahiz eta bermatu beharreko osasun neurriek plangintza mugatzeko beharra sortu dioten Pasaiako Udalari, eskaintza orotarikoa izango da (barruti guztietan, ordutegi ezberdinetan eta publiko guztientzat bereziki sortutakoak). Honakoak dira aurtengo jarduerak:\nKaleluia arte eszenikoen profesionalentzat formakuntza jardunaldia. Hilaren 16ean Juanba Berasategin (Donibane), 10:00etatik 14:00etara, eta 16:00etatik 20:00etara.\n‘Banaketarakok tresnak. Nola prestatu feria baterako?’ eta ‘Arriskuan prebenitzeko glosategia. Zein protokolo ezarri behar ditugu?’\nInskripzioa egiteko helbide elektronikora mezu bat bidali beharko da.\nTomaxen abenturak. Adi, grabatzen, ekin! Hilaren 17an Euskadi etorbidean (Trintxerpe), 13:00ean.\nMuxiri zinema asko gustatzen zaio. Oso aktore ona dela pentsatzen du, eta Tomax filma bat egiteko konbentzituko du. Hasteko, Erdi Aroko eszena bat, gero abentura bat mendian eta, bukatzeko, Piraten istorioa. Hau dena, umore, kantu, joko eta ikuslegoaren parte hartzearekin.\nSarrerak eskuratzeko egin klik esteka honetan.\nZanguango. Al otro lado. Hilaren 17an Gure Zumardian (Antxo), 19:00etan.\nMAX sarietan Kaleko Ikuskizun Onenaren Saria jaso duen antzezlana da. Kale erdian ezarritako oihal erraldoi baten bidez, egunerokotasuneko eszenak, magiaz gainezka daudenak, uztartuko dituzte, ikuslea ere antzezlanaren parte bilakatuz.\nHonako bideo honetan lanaren laburpen bat dago ikusgai. Informazio gehiago ere irakur daiteke, hemen.\nSarrerak eskura daitezke esteka honetan klik eginez.\nGuillem Alba. Kalma. Hilaren 18an Juanba Berasategin (Donibane), 19:00etan.\nPubliko guztientzako emanaldia. Ikuskizun hau Fira Tarregan aurkeztu zen (Europako aste eszenikoen nazioarteko azoka garrantzitsuena), eta arrakasta itzela izan zuen. Sinopsiak gogoetarako hainbat galdera egiten dizkio ikusleari: Zure ingurura begiratu eta denak korrika ari direla ikusten duzu; zuk gauza bera egiten duzu eta ez dakizu zergatik. Benetan desio dugun bezala bizi gara? Benetan egiten al dugu egin nahi duguna? Horrela jarraitu nahi dugu ala zerbait aldatzeko asmoa dugu? Kalma hitzik gabeko antzezlana da, clown-a bandera duena.\nInteresdunek sarrerak hemen eskura ditzakete eta baita ikuskizunari buruzko informazio gehiago ere.\nPrezioa: 3,22 euro.\nATX teatroa. Zazpiak bat. Hilaren 23an Udal aretoan (San Pedro), 19:00etan.\nAurtengo Donostiako Antzerki Saria eskuratu du piezak, epaimahaiak nabarmenduz “antzerki lengoaia bikaina” duela. Komeria, satira eta sarkasmoa konbinatuz, guztiok alfonbra azpian ezkutatu ohi duguna agerian geratuko da obra honekin. Nondik dator gizakiaren gaiztakeria? Berezkoa da? Bekatuen ideiarekin gizaki berri bati bizia emango zaio.\nSarrerak hemen klik eginez eros daitezke.\nPrezioa: 10,73 euro.\nMarkeliñe. Kartoibiraka. Hilaren 24ean Juanba Berasategin (Donibane), 19:00etan.\nIkuskizun Hoberena, FETEN; eta Haurrentzako Ikuskizun Hoberenaren MAX saria. Biltegitik irten gabe, globoz, itsasontziz edo gameluz, istorio honetako protagonistek munduari bira emango diote 80 kaxatan. Julio Verneren ‘Munduari bira 80 egunetan’ eleberrian oinarrituta, jolasari esker irudimenezko bidaia zoragarri bat hasteko prest daude protagonistak.\nAntzezlanaren bideoa esteka honetan ikus daiteke.\nSarrerak eskuratzeko, egin klik hemen.\nMila Espiga eta Belen Cruz. Anarkia Relacional. Hilaren 25ean Kultur Etxean (Antxo), 18:30ean.\n2020ko Donostiako Poltsiko Antzerki saria jaso duen ikuskizuna. Polbo eta hautsa ez da gauza bera, armairuak, bolloak, larrua jo edo txortan egin, eta sexua… edo sexu-eza. Izan ere, orain hitz egiterik badagoela… hitz egin dezagun. Beste garai bateko bi emakume, opilgintza tradizionalean jantziak, ‘Puro bollo’ festibalera doaz…\nSinopsi osoa irakurri eta sarrerak eskura daitezke, hemen.\nLaburpen bideo bat ere dago ikusgai.\nPrezioa: 8,58 euro.


Prezioak, bekak eta laguntzak - Mondragon Unibertsitatea\n1go urteko zenbatekoa*\n2. urteko zenbatekoa*\nKuota kooperatiboa 1.516 € 976 € Ordainketa zatikatuta egin ahal izango da\n*Zenbateko hau Kontseilu Errektoreak eguneratuko du ikasturte hasieran.\nMatrikula egin ondoren baina ikasturte berria hasi baino lehen ikasle gisa baja izateko eskaera egiten duten ikasleei kuota kooperatiboaren lehen zati gisa ordaindu duten zenbatekoaren %50 itzuliko zaie.\nIkasturte berria hasi ondoren, kuota kooperatiboaren lehen zatia ez da itzuliko.\nMondragon Goi Eskola Politeknikoaren diru-laguntzak\n2020-2021 ikasturtean zehar Mondragon Goi Eskola Politeknikoan Goi Mailako Heziketa Zikloren bat egin nahi duten ikasleei zuzenduta, ondoren zehazten diren diru-laguntzak aurreikusi ditu MGEPk.\nA.- Familiaren ezaugarrien\n(Eusko Jaurlaritzak irakaskuntza\nunibertsitarioetako prezio publikoetarako\nxedatzen dituen salbuespen eta murrizketa irizpideen arabera)\nA.1. Azaroaren 18ko 40/2003 legean jasotzen diren familia ugariko ikasleak\n- Maila orokorreko familia ugariko kide izatea. 150 € 1. eta 2. mailak\n- Maila bereziko familia ugariko kide izatea. 300 € 1. eta 2. mailak\nA 2. MGEPko ikaslea izanik, % 33ko edo gehiagoko desgaitasun-maila izatea. 300 € 1. eta 2. mailak\nA.3. Ikaslearen familian (hau da, gurasoak, anaia arrebak eta familiak legez ume-ordetzat hartu dituztenak) % 65eko edo gehiagoko desgaitasun-maila duen kideren bat egotea.. 300 € 1. eta 2. mailak\nA.4. Ekintza terroristaren biktimek, euren ezkontideek, seme-alabek edo antzeko atxikitasunezko harreman baten bidez iraunkorki bizikidetzat izan direnak. 300 € 1. eta 2. mailak\nA.5. Genero-indarkeriaren biktimek oeta egoitza berean bizi diren haren mendeko 25 urtetik beherako seme-alabek. 300 € 1. eta 2. mailak\nB.- Curriculumetik kanpoko ekintzak egitera sustatzeko diru-laguntza Eusko Jaurlaritzako irakaskuntza ez unibertsitarioetarako diru-laguntzak jasotzen dituzten Goi Mailako Heziketa Zikloko 1. Mailako ikasleei zuzendua. 300 € 1. maila\nC.- Ikasle ohientzako diru-laguntza< 2018-2019 aurretik MGEPen Goi Mailako Heziketa Ziklo bat burututa izanik (edo maila bereko Lanbide Heziketako beste ikasketa batzuk), 2018-2019an Goi Mailako Heziketa Ziklo bat MGEPen egiten dutenei zuzendua. 300 € 1. eta 2. mailak\nD.-Langabetuentzako diru-laguntza Aurretik lanean ibilitako ikasleei zuzendua, baldin eta matrikula egiten denean langabezian badaude eta gutxienez 365 egun lanean aritu direla egiaztatzen badute. 600 € 1. eta 2. mailak\nProgramaren iraunaldia: 2020-2021 ikasturtea\nDiru-laguntza guztiak bateraezinak izango dira.\nArrazoi edo egoera desberdinengatik diru-laguntza izateko betebeharrak gertatzen diren kasuetan, kopuru handieneko diru-laguntza emango da.\nDiru-laguntza behin bakarrik emango da Goi Mailako Heziketa Zikloko 1.mailan eta beste behin Goi Mailako Heziketa Zikloko 2.mailan. Orokorrean, ikaslea lehenengo aldiz lehenengo mailan edo bigarren mailan matrikulatzen den ikasturte akademikoan.\nIkasturtean zehar ALECOP, DUAL...bidez lan egingo duten ikasleek, ez dute goiko taulan zehazten den D diru-laguntza jasotzeko eskubiderik izango.\nKuota kooperatiboa ordaintzen ez duten ikasleek ez dute diru-laguntzarik jasotzeko eskubiderik izango.\nDiru-laguntza jasotzeko, kuota kooperatiboaren ordainketari dagozkion orain arteko konpromisoak bete behar izan dituzte.\nWeb orriko bekak eta diru-laguntza ataletik jaitsi al izango da bai informazioa eta baita eskaera orria ere. Goi Eskola Politeknikoko Idazkaritzan ere jaso al izango da informazioa eta eskaera orria.\nEskaera betetakoan eta beharrezkoa den dokumentazioa prest dagoenean Idazkaritzatik pasa beharko da dokumentazioa aurkeztera. Azken eguna 2020ko azaroaren 15a izango da.\nEsandakoaz gain, BEKABIDErekin ordainketak zure posibilitate ekonomikoetara egokitu ahal izango dituzu, ikasketak ez daitezen zama ekonomikoa izan zuretzat edo zure familiarentzat. Arazo ekonomikoez arduratu gabe ikasi nahi baduzu, diru-sarreren zein gastuen plangintza egingo dizugu.


22 ekintza egingo ditu Laia Eskolak ikasturte honetan Aiaraldean - Aiaraldea - Aiaraldea.eus\n22 ekintza egingo ditu Laia Eskolak ikasturte honetan Aiaraldean\nIzar Mendiguren Cosgaya 2020-09-16 08:55\nUrritik ekaina bitarteko programazioa aurkeztu dute Aiarako Emakume Gelan. "Laia birtuala" egitasmoaren berri ere eman dute.\nKoronabirusaren ondorioz, zenbait jarduera egokituta itzuliko da Aiaraldera Laia Eskola. Atzo aurkeztu zuten Aiarako udaletxean ikasturte berriko programazioa. Orotariko gaiak jorratuko dira aurtengo edizioan: emakumeen ahalduntze teknologikoa eta soziala, irakurketa klub feministak, autodefentsa tailerrak, identitatea, kultura...\nIñigo Pinedo Aiarako alkateordeak azpimarratu zuenez, laugarren edizioa izango da aurtengoa. Horrez gain, online formatua izango du nobedade. Ohi bezala, ordea, erakundeen arteko elkarlana ardatz hartuta osatu dute programa . "Aiaran espazio fisiko eta propioa dugu aipatutako dena garatzeko, Aiarako Emakumeen gela", nabarmendu zuen ordezkariak.\nNerea Melgosa Arabako Foru Aldundiko berdintasun zuzendariak ere hartu zuen parte ekitaldian: "Laia Eskola guztiok gara. Urte gogorra izan da aurtengoa, Covid19 medio, proiektu asko bota baitira atzera. Horregatik, berdintasun teknikarien lana eskertu nahi dut, Laia plazara bultzatzeagatik".\nEskualdeari keinu eginez, Arabako emakumeen lehen espazioa Aiarakoa dela goraipatu zuen, "Laia Eskolak indar berezia hartu du geroztik". Bestalde, Arabako berdintasunaren aldeko beste zenbait proiektu aipatu zituen, bidean datozen bosgarren Berdintasun Plana edota LGTBI kolektiboari buruzko ikerketa kasu. Hala, emakumeei ez ezik, gizonezkoei ere dei egin zien "Aiaraldeko eta Arabako proiektuak ezagutzeko, eta aldameneko kuadrilletako jardueretara batzeko".\nAzaroaren 6an egingo da Aiaraldeko Berdintasun Topaketa Okondon. Aurten, baina, online bidezkoa izango da, eta emakumeen ahalduntze teknologikoa landuko dute\nEncina Castresana Aiarako Kuadrillako lehendakariak, berriz, haraneko ekarpenak ekarri zituen gogora, "Berdintasun topaketa" antolatzea, eta tailer praktikoak kasu: "Emakume asko utzi ditu deskonektatuta koronabirusak, beraz, teknologikoki ere ahaldunduko ditugu".\nHain zuzen, azaroaren 6an izango da topaketa Okondon, aurreratu dutenez, "eta birtuala izango da".\nUrduña, Orozko, Artziniega, Aiara, Okondo, Laudio, Amurrio eta Artziniegako alkate eta zinegotziek hartu zuten parte agerraldian. Ondoren, Emakumeen Gela bisitatu zuten.\nElkarteekin elkarlanean osatu dute Laia Eskola, nagusiki. Hala nabarmendu zuen Encina Castresanak. Baita Itziar Biguri Ugarte Urduñako alkateak ere: "Azken urteetan indar handia hartu du Mugimendu Feministak kalean, eta instituzioek ere hor egon behar dugu tresnak eskaintzen. Guk galdetegia egin genuen emakumeen prestakuntza beharrak jakiteko".\nAutodefentsa feminista eta biobarre tailerra egingo dute hiri bizkaitarrean: "Lotsa kendu eta gure emozio eta sentipenekin jolastuko dugu. Autodefentsa feminista tailerra nahiz eta berriro errepikatu, beharrezkoa da, neska gehiago baitaude".\nIldo beretik, Laia Eskola Aiaraldean garatzeko aukera eskertu zuen alkateak, "Urduñarentzat beharrezkoa da eta oso ondo dago". Nerea Melgosa Arabako Foru Aldundiko ordezkariak erantsi zuenez, Orozko eta Urduñarekin bezala, Trebiñun ere egiten dute salbuespen geografikoa.\nPedro Mari Intxaurraga Sautua Orozkoko alkateak, aldiz, herriko ekintzak kokatu zituen: "Birusaren lehen olatuak eragindako ondorioak kontuan izanda, hurrengo gaiak mahaigaineratu ziren: nortzuei eragingo die gehien kontziliazio edo familia egiturak? Horri erantzuteko ikastaroa egingo dugu otsailetik aurrera. Autodefentsa feminista tailerra ere egongo da, gazteentzat bereziki, 10-14 urtekoentzat". Horrenbestez, denboraren kudeaketa izango dute hizpide Orozkon.\nJosune Irabien Marigorta Amurrioko alkateak emakumeen parte hartze eta ahalduntzea izan zituen hizpide: "Programa honen bertuteetako bat lurralde guztira heltzea da, herri txikiek ere paper handia dute. Hiru ekintza egingo dira Amurrion". Alabaina, gazteak gerturatzeko beharraz mintzatu zen: "Urteotako ibilbideak emakume aktiboak eta kolektiboak ahalduntzea eragin du; modu natural batean ahalduntzen doazelako. Gazteen kolektiboek ere Laia eskolan parte hartze aktiboa behar dute, eta gazteen interesen eskaintza hartu da kontuan". Amurrion etxe guztietara bidaliko dituzte eskuorriak, adierazi zuenez.\nJoseba Vivanco Artziniegako gobernuburuak eta Aintzane Iturribarria berdintasun zinegotziak azaldu zituzten euren herriko jarduerak. Oro har, sexualitatea izango dute ardatz bertan: "Oraindik bada zer egin eta zer pentsatu jendarte justuagoa egiteko. Taldean eta kolektiboan egin beharko da, horrek du eraldaketarako indarra eta".\nLaudioko ekitaldiak Ander Añibarrok aipatu zituen: guztira 4 izango dira. Horien artean daude "Laudio plazara" solasaldiak, edota hilerokoari buruzko topaketa. "Oso ekintza interesgarriak dira. Covidak berdintasunean eta indarkeria matxistan ere eragin du", erantsi zuen.\nHargatik, Udalaren konpromisoa azaleratu zuen, "apustu egiten jarraituko dugu". Hain zuzen, Laia Birtuala ekimenaren barruan "Laudiotik Plazara" antolatuko da, hiru solasaldidun topaketa feministen ziklo birtuala.\nAzkenik, Naiara Otaola Okondoko berdintasun zinegotziak amatasun ereduari buruzko tailerra eta Aiaraldeko Berdintasun Topaketak aurkeztu zituen. "Okondo herri txikia bada ere, berdintasunarekiko konpromisoa handia da, aukera berdinak izan behar ditugu denok eremu guztietan". Bestalde, autodefentsa feminista tailerra ere egingo dute.\nEskualdeko egitarau osoa, dataka\n"Beste mundu bat posible da" (Yayo Herrero): Irailaren 30ean, asteazkenez, 19:00etatik 21:00etara zainketa lanen berrantolaketaz ariko da ekintzaile ekofeminista Laudioko Kultura Etxean.\nArabako kontzejuetako emakumeentzako coaching eta lidergo lantegia (Maru Sarasola): azaroak 16, 23, 30 eta abenduak 9, 14 eta 21 datetan izango da, gazteleraz. Herria zehaztu gabe dago. Taldearen lehentasunaren arabera erabakiko da aurrez aurre ala online egin.\n"Amentzako kafea (Silvia Allende): urriaren 2an egingo dute, 18:00etan Okondoko Kultura etxean. Hizkuntza: gaztelania.\n"HIlekoari buruzko topaketa" (Enara Iruretagoiena): urriaren 14an 19:00etatik 21:00etara izango da saioa, Laudioko Kultura Etxean. Hizkuntza: gaztelania.\n"Ordu bioleta" irakurle klub feminista (Begoña Etayo): Urriaren 14an aurkeztuko da, eta hileko bigarren asteazkenetan bilduko dira, 18:00etatik 20:00etara Amurrioko Kultura Etxean.\n"Elikadura zaintzen ekofeminismotik. Proiektu nekazari-ekologikoa bistaratzea" (Setem Hego Haizea): Urriaren 15ean izango a tailerra, Aiarako Emakumeen Gelan 17:00etatik 19:00etara. Elebiduna izango da saioa.\nIrakurle klub feminista euskaraz (Josune Muñoz): urriak 21ean aurkeztuko da. Hileko hirugarren asteazkenean izango da 17:30-19:30 artean, online.\n"Zer gertatzen da emakumeen sexualitatearekin?" lantegia (Miriam Herbón Hernandez): azaroaren 7an izango da Artziniegako udaletxe zaharrean, 17:00etatik 19:00etara. Hizkuntza: Gaztelania.\n"Indarkeria matxista: Covid19aren beste errealitatea" (Migel Lorente): Laudioko Kultura etxean 19:00etatik 21:00etara izango da solasaldia.\n"Biobarrea" lantegia (Elba Ruiz Morales): abenduaren 11n eta 12an izango da Urduñako alondegian, 16:00-20:00 artean ostiralean; eta 11:00etatik 14:00etara zein 16:00etatik 19:00etara larunbatean. Hizkuntza: gaztelania.\n"Komunikabideen papera krisi honetan" (Lucia Asue Mbomio): Abenduak 16an landuko da gaia Laudioko kultura etxean, 19:00etatik 21:00etara.\n"Denboraren kudeaketa eta telelana koronabirus garaian" (Cristina Zabaleta Portuondo): Otsailaren 2tik martxoaren 2ra eskainiko dute ikastaroa, astearteetan 18:00etatik 20:00etara Orozkoko Kultura Etxean. Hizkuntza: gaztelania.\n"Gorputzetik eta emoziotik ahalduntzea" (Laura Urrutia): Aiarako Emakumeen Gelan izango da lantegia, otsailaren 6tik ekainaren 5era hilabeteko lehenengo larunbatetan, 10:00etatik 12:00etara. Hizkuntza: gaztelania.\nBestalde, urtero gisa, Maitena Monroyrekin egingo dira autodefentsa feminista ikastaroak eskualdeko herri gehienetan. 10:00etatik 14:00etara eta 15:00etatik 19:00etara izango dira saioak. "Online egingo da koronabirusak sortutako egoerari erantzunez emandako osasun gomendioek aurrez aurre egitea eragozten badute", argitu dute. Ondorengoak izango dira datak, herrika:\nUrriak 3, Amurrio\nUrriak 31, Orozko\nAzaroak 7, Urduña\nAzaroak 22, Laudio\nAzaroak 28, Okondo\nOtsailak 27, Aiara\nMartxoak 13, Artziniega\nAzkenik, Afrikako emakumeen zikloa eskainiko dute Amurrioko Kultura Etxean urriaren 23an eta 24an. Bertan emakumeen borrokak eta feminismo beltza landuko dira.\nOstiralean 18:00-20:00etan izango da saioa, eta larunbatean 11:00etatik 13:00etara. Lehenbiziko jarduerako sarrera librea da, baina larunbateko lantegirako izena eman beharko da.\nHorrez gain, Laia Birtuala ekimena ere gauzatuko dute. Ondorengoak izango dira internetez zabalduko dituzten mahai-inguruak: "Zainketaren aberastasun ikusezina" (irailak 17an, 18:30ean), "DeskonfinaChallenge" (irailak 24an, 19:00etan), "Made by women" zineforuma (urriaren 6an eta 13an), "Hirigintza feminista: genero irizpideak eguneroko espazioak diseinatu eta planifikatzeko (urriak 17an, 10:00-12:00), "Emakumeen borrokak Afrikan (urriak 22an 18:00etan), "Elkarrizketa eta estrategia feministak: bizitzaren jasangarritasuna pandemiatik birpentsatzea" (urriak 24, 12:00etan), "Beste zahartzaro bat ezinbestekoa da (Azaroak 10, 19:00etan) eta Laudiotik plazara topaketa feministen ziklo birtuala. Informazio guztia laiaeskola.com atarian kontsulta liteke.


Bioaniztasuna hauskorra da; kontuz garapen jasangarriarekin | Revista\nEspezieen bioaniztasuna : Bioaniztasuna hauskorra da; kontuz garapen jasangarriarekin\nPentsa daitekeenaren aurka, nekazaritzako ustiapena izan da bioaniztasuna galtzen eraginik kaltegarriena izan duen faktorea. Baina bioaniztasunari eustea nekazaritzan eta elikaduran funtsezkoa izateaz gain (75.000 landare espezie jangarri inguru diren arren, gizakiak 3.000 baino ez ditu erabiltzen), osasuna, industria eta energiaren arloetan ere hala da. Osasunaren Mundu Erakundearen estimazioen arabera, planetako bizilagunen lau herenek landareak erabiltzen ditu gaixotasunak sendatzeko. Herrialderik aurreratuenetan landareetatik ateratako substantzietan oinarritzen dira botiken erdiaren printzipio aktiboak. Bioaniztasuna onuragarri da gizakiaren ongizaterako elikadura eta osasunaren ikuspuntutik; baina horrez gain, industriako hainbat eta hainbat produktu naturatik ateratzen dira: kolak, tinduak, paper-orea, erretxinak, argazkigintzarako pelikula, kontserbakariak edo ikatza, petrolioa eta beste hainbat erregai…; azken batean, milioika urtetako aniztasun biologikoa gorde duten baso sailen deskonposaketa organikoaren emaitza baino ez dira horiek guztiak. Iberiar Penintsulak Europa mendebaldeko aberastasun ekologiko handiena dauka, guztira 55.000 edo 60.000 landare eta faunako espezie inguru baititu. Kalkuluen arabera, 8.000 espezie handi daude, ugaztunen 100 espezie inguru, 460 hegaztienak, 43 narrastienak, 22 anfibioenak, 40.000 intsektuenak eta 5.000 tximeleta espezie. Baina munduko beste lekuetan gertatzen den moduan, gune askotako ekosistema mehatxupean bizi da.\nPaper birziklatua eta papera alde bietatik erabili eta kloroz zuritutako paperik ez kontsumitu. Paper birziklatua erabiltzea bultzatu eskolan, bulegoan, guraso elkartean, bizilagun edo kontsumitzaileen elkartean, GKEan,, sindikatuan….\nEskatu informazioa espezie bakoitzarentzat ezarritako gutxieneko neurriaz. Legeak ezarritako neurria betetzen duen arrain freskoa kontsumitu. Ez erosi “arrain txikitxorik”.\nOrekaren mugan dauden animaliekin (lanpernak…) arretaz jokatu.


Euskomedia Fundazioa - Euskonews\nEuskomedia Fundazioa Euskomedia Fundazioa * José Ignacio García Ramos Lehenengo pausoak Eusko Ikaskuntzaren EUSKOMEDIA Fundazioa otsailean hasi zen bere lehenengo pausoak ematen, erakunde honetako Batzorde Akademikoak 2000ko irailaren 22an eginiko bileran bere sorrerari onarpena eman ostean. Eusko Ikaskuntzako Mediatekak 1997az geroztik egin duen lana biltzen eta etorkizunera bideratzen ari da EUSKOMEDIA. Bere helburu nagusia, Eusko Ikaskuntzak zein hirugarrenek zientzia edo kulturari buruz prestaturiko azterlanak bitarteko telematikoen bidez zabaltzea da, euskal kultura eta gizartearekiko interesa duen orok eskura izan ditzan eduki hauek. EUSKOMEDIAko zuzendaritza, Juan José Goiriena de Gandariasek, Eusko Ikaskuntzako lehendakariak, zuzenduriko Patronatu baten esku dago, eta bertako idazkaria Eusko Ikaskuntzako berbera da. Gainerako kideak Eusko Ikaskuntzak berak izendatu ditu. Fundazio honen bidez, Eusko Ikaskuntzak bere zenbait egitasmoren hedadura eta konplexutasunari egokitzen zaion plataforma teknologiko bat sortu du. Egitasmo horien artean, Auñamendi Entziklopedia eguneratu eta sarean sartzeko lanak aipa ditzakegu, Eusko Jaurlaritza, BBK, Kutxa eta Vital kutxen laguntza jaso duena. Zer kontsulta daiteke gaur egun Interneten EUSKOMEDIA Fundazioaren espezializazioa, edukiak katalogatzea, digitalizatzea eta Internet bidez hedatzea da. Arantza Cuestaren zuzendaritzapean diharduen profesional talde honek urteak daramatza esparru hauetan lan egiten, eta EUSKOMEDIA On Line Informazio Zerbitzuari euskal kulturari buruz egindako kontsulta orori erantzuna emateko gai den Web azpiegitura sendo bat prestatu izanak lan talde hau erabat kontsolidatu dela ematen du aditzera. Sistema Informatikoak bilaketak egiteko erabiltzen duen programa berriak fondoen edukia aztertzeko aukera ugari eskaintzen dizkio erabiltzaileari: fondo jakin bat aztertzea, fondo batzuk batera aztertzea edota fondo guztiak batera aztertzea (testua, irudia eta doinua). On line multimedia zerbitzu guztizosatua da beraz Eusko Ikaskuntzak bere kultur ekoizpenean interesatuta daudenen esku ipintzen duen hau. Hori horrela, gaur egun Interneten euskal kulturari buruz dagoen datu baserik zabalena da gurea, eta doakoa gainera. Hona bere edukia: Bernardo Estornés Lasa Fondoa (Auñamendi Entziklopedia). Enciclopedia General Ilustrada del País Vasco ren lehen berrogeita hamar liburukiei dagozkien bertsio digitala (30.000 orri jasotzen ditu) sarean da dagoeneko. Bere testu eta irudiak eguneratzen ari gara. Eusko Ikaskuntzaren argitalpen fondoa. Eusko Ikaskuntzen Nazioarteko Aldizkaria (RIEV) 1907an lehenengoz argitaratu zenetik gaur arte Eusko Ikaskuntzak kaleratu dituen bildumetan jasotako 4.000 artikulu baino gehiagoren analitikak biltzen dira hemen. Arte Plastiko eta Monumentalen Saileko Ondare Koadernoaren bilduma osatzen duten 259 artikuluak oso osorik irakur daitezke. Bibliografiak. Informazio sistemak datu base bibliografiko zabal bat eskaintzen du, Eusko Ikaskuntzaren bostehun argitalpen seriatutik gora biltzen dituena. Guztira 7.054 erreferentzia ditu 1569 eta 2001 urteak bitarteko 3.000 autore ingururi buruz, eta gaika dauka sailkatuta (antropologia, etnografia eta etnologia, artea, historia eta abar). Dokumentu fondoak. Manuel de Irujo Ollo (6.880 dokumentu), Ángel de Apraiz (2.240) eta Manuel Lekuona (5.650), euskal kulturaren munduko hiru gizon entzutetsu hauei buruzko Fondoak guztiz erabilgarriak dira, beren esperientzia eta kezken bidez gure herriaren historia ezagutu ahal izateko. Multimedia galeria. Guztira ia 60.000 dira Eusko Ikaskuntzako Argazkien Artxiboko Antzinako Fondoko eta Bernardo Estornés Lasaren Fondoko argazki eta grafikoak. Multimedia galeriak, gainera, hainbat gairi buruzko audio, irratsaio (190 bat ordu), bideo eta animazio ere jasotzen ditu. Euskonews & Media. Eusko Ikaskuntzak 1998az geroztik euskal zientzia eta kulturari buruz argitaratzen duen astekari elektronikoa dugu Euskonews & Media. Bertako artikulu, elkarrizketa, irratsaio, Art Aretoa(artearen areto birtuala), Euskal Artisautza eta gainerako atal guztiak ikus daitezke. Euskal kultura prentsan 1900 75. Atal honetan, 1900 eta 1975 urteen artean Euskal Herriko, Nafarroako eta Akitaniako 19 aldizkaritan sorkuntza eta jarduera kulturalari buruz jasotako 52.927 erreferentzia biltzen dira. Euskal Kantutegia. Euskal Kantutegiko 5.000 partitura daude digitalizatuta, eta erabiltzaileak datu basean abesti hauetako bakoitzari buruz jasota dauden argibideak ikusteko, partitura irakurtzeko nahiz melodia entzuteko aukera dauka. Jaien egutegia. Euskal Herriko herri eta hirietako jaien egutegia da, urte guztian zehar dauden ospakizun, azoka, errito eta abarren berri ematen duena. EUSKOMEDIA Fundazioak epe ertainera Interneten bere Bildumetako testu guztiak ipintzeko asmoa dauka. Ondare aldizkariarekin ekin diogu lan honi. Beren garrantzia dela eta, honakoak azpimarratuko genituzke: Eusko Ikaskuntzaren Kongresuak (I XIV) Eusko Ikaskuntzen Nazioarteko Aldizkaria (RIEV) (1907 1998) Euskal Herriko Erdi Aroko Iturri Dokumentalak (1 92) Eusko Ikaskuntzaren Lan Sailetako Koadernoak. Azkenik, aipatu beharra dago EUSKOMEDIA Fundazioa, orain arte azalduriko ekimenez gain gain, Eusko Ikaskuntzaren Web Instituzionala mantendu eta eguneratzeaz ere arduratzen dela. SARETEKeko kide Eusko Ikaskuntzaren EUSKOMEDIA Fundazioa, SARETEK teknologia eta berrikuntzen euskal sareko kidea da, Erdi Mailako Berrikuntza Erakunde moduan. Horri esker, Informazioaren Gizartean Euskadi Planeko hainbat egitasmotan parte hartzeko aukera izango du, eta baita beste hainbat instantzia batzuetan ere, Europar Batasunekoetan adibidez. Amaitzeko, Eusko Ikaskuntzak ekimen garrantzitsu honen bidez mundu osoari ateak zabaldu izanagatik zorionak ematea baino ez zaigu gelditzen, formato digitalaren bidez bere edukietan barneratzeko aukera luzatzeagatik. Kontuan izan behar dugu erakunde hau izan zela Interneten presente egoten Euskal Herriko lehen kultur erakundea. 1995ean mundu birtualean sartzerakoanurratu zuen bide berri hartan aurrera eginez, kontsolidatzera iritsi dela erakusten digu egindako guztiak. José Ignacio Garcia Ramos, EUSKOMEDIA Fundazioaren Patronatuko kidea Euskonews & Media 188.zbk (2002 / 11 / 15 22) Euskomedia: Euskal Kultur Informazio Zerbitzua Eusko Ikaskuntzaren Web Orria\nGoiriena de Gandarias y Gandarias, Juan José Cuesta Eceiza, Arantza IRUJO OLLO, Manuel de APRAIZ BUESA, Ángel de Lekuona Etxabeguren, Manuel de ESTORNÉS LASA, Bernardo\nSaretek: Red Vasca de Ciencia, Tecnología e Innovación\nARBONIES, Ángel / FERNÁNDEZ, Carlos


Espainiako haurrek nahiago dituzte jostailu tradizionalak, fabrikatzaileen arabera | Consumer\nEspainiako haurrek nahiago dituzte jostailu tradizionalak, fabrikatzaileen arabera\nAurten ere iazko salmentetan izandako %9ko igoera errepikatzea espero dute\narabera: Ostirala, 2002ko urtarrilaren 04a\nJostailu tradizionalak, hau da, panpinak, pilotak, bizikletak edo mozorroak, haurren gustukoenak bihurtzen ari dira Gabonetan, jostailu-fabrikatzaileek denboraldi honetan izan duten fakturazioaren arabera. Izan ere, iaz lortutako guztizko salmentari eustea espero dute.\nEspainiako Jostailu Fabrikatzaileen Elkarteko (AEFJ) iturriek atzo adierazi zutenez, “gustatuko litzaioke” iazko salmentetan %9ko igoera errepikatzea, nahiz eta behin betiko zifrak ez diren egongo urtarrilaren erdialdera arte, Erregeen kanpaina amaitzen den arte, sektoreak salmenten %80 egiten baitu Sortzez Garbiaren zubiaren eta urtarrilaren 5aren artean. Baina iturri berberek aitortu zuten hazkunde hori %5 edo %6 ingurukoa izan zitekeela, nahiz eta esportazioak “oso ondo ari diren, urtero bezala”.\nfabrikatzaileak juguetes-eu salmentak


Alde bikoitzeko laminatuzko paper isolatzailea Aurpegia |\nAlde bikoitzeko laminatuzko paper isolatzailea\nLaminatutako isolamendu-aurpegia maiz erabiltzen da lurrunaren mugimendua kondentsazioa prebenitzeko azken helburuarekin. Isolamenduari aurre egiteko materialak isolamendutik kanpoko inguruneko airearen eta hodiaren gainazalaren artean lurruna eragitea minimizatzeko erabiltzen dira, gero kondentsazioa hodiaren gainazalean edo isolamenduaren gainazalean sortzea eragozteko.\nAlde bikoitzeko isolamendu islatzailea, isolamendu emaitza onak, lurrun hesi potentzia handia eta soinu isolamendu propietateak.\nHainbat isolamendu-material berriro lotzeko eta altzairuzko egituretako eraikinetako edo aire girotuko sistema zentraletako aire-hodietako bero-isolamendu eta lurrun-hesi geruza gisa erabiltzen da. Soinu eta bero isolamendu material gisa ere erabil daiteke altuera handiko eraikinetan, antzokietan eta kontzertu aretoetan eta abarretan.\nBeirazko artilea, harkaitz artilea, artile minerala eta isolamendu termikoko beste material batzuetarako, bero-zigilatzeko xafla eta lurrun-hesi geruza, kotoiarentzako eta kotoizko forrua linean bero-zigilatzeko xafla egiteko, klimatizazio-hodiak, ur hotza eta epela hodiak Adiabatikoa eta lurrun-bamerra altzairua eraikitzeko beharrak eta isolamendu baldintzak.\nErabilera eszenatoki desberdinetarako lerro desberdinak daude.\nZigilatze efektu ona\nEzin hobea junturak / josturak hezetasun eta lurrunaren aurka ixteko paperezko isolamenduan. Egokia da paperezko babesak eskaintzen duen babesa eskatzen duten beste behin betiko zigilatzeko, eusteko, uztartzeko edo maskaratzeko aplikazioetarako.\n7micAluminumfoil / PE / 8 * 12 / 100cm2, Hiru bideko beira-zuntzezko sare / 60gKraft / PE / 7micAluminio papera\nPisu arina, hiru bideko beira-zuntzezko sarekoa, alde biko isolamendu islatzailea, isolamendu emaitza onak ditu, lurrunaren aurkako hesi botere handia eta soinu isolamendu propietateak ditu.\n7mic aluminiozko papera / FR kola / 12,5x12,5mm bi bideko beira-zuntzezko sare / Kraft naturala: 60gsm / FR kola / 7mic aluminiozko papera\nPisu arina, bi noranzkozkoa, beira-zuntzezko sarekoa, alde biko isolamendu islatzailea, isolamendu emaitza onak dituena, lurrunaren aurkako hesi potentzia handia eta soinu isolamendurako propietateak, eta baita suaren atzerapena ere.\nGure produktuak behar badituzu, deitu gure enpresari, zinta irtenbideak emango dizkizugu eta arazoa konpontzen lagunduko dizugu.\nAurki MEIYUAN zinta irtenbidea aurkitzeko da, jarri gurekin harremanetan!\nAurreko: Foil-PE ehundutako laminatuzko laminazko isolamendua\nHurrengoa: kantatu alboko paper laminatuaren isolamendua Aurpegia\nAluminiozko papera Beirazko oihal zinta\nAlde bikoitzeko indartutako aluminiozko papera\nZein bero lor dezake aluminiozko paper zintak\nIntertape Polymer Group aluminiozko papera zinta\nAlde bakarreko aluminiozko papera aurrez aurre\nkantatu alboko paper laminatuaren isolamendua Aurpegia\nFoil-PE ehundutako laminatuzko laminazko isolamendua\nZein bero lor dezake aluminiozko paper zintak, Zinta, Intertape Polymer Group aluminiozko papera zinta, Alde bakarreko aluminiozko papera aurrez aurre, Aluminiozko papera Beirazko oihal zinta, Alde bikoitzeko indartutako aluminiozko papera,


Bat egiten dugu Innovabiderekin, laneko bide-segurtasunaren aldeko sarearekin - Lagun Aro Aseguruak\n2020, 16 urtarrila\nSeguros Lagun Aroren Enpresako Erantzukizun Sozialaren politikaren baitan dago jasangarritasunaren aldeko konpromisoa, ez bakarrik ekonomikoa, baita soziala ere. Bide-segurtasuna hobetzearen aldeko apustua etengabekoa da aseguru-etxean, eta orain berekin dakar Innovabiden sartzea, Bide Segurtasunaren kudeaketa hobetzeko enpresaren euskal sarea izaki.\nEusko Jaurlaritzaren Trafiko Zuzendaritzan 2017an jarri zuen martxan bide-segurtasunarekin konprometitutako enpresen Innovabide sarea. Gaur egun, hogeita hamar bat erakunde dira (gara), esparru eta tamaina desberdinetakoak.\nSare honetan sartzean, Seguros Lagun Arok konpromisoa hartzen du bide-segurtasuneko praktika onak partekatu eta martxan jartzeko eta enpresaren kudeaketan integratzeko.\nErrepidean lanerako bidean edo ibilgailu bat gidatzen den lanetan gertatzen diren istripuen kopurua murriztea da helburua, baita laneko bide-segurtasuna hobetzeko neurriak hartzeak duen garrantziari buruz sentsibilizatzea ere.\n“In itinere” (lantokira joatean edo bertatik itzultzean) eta “in mision” (beren lana egiteko ibilgailu bat gidatzean) gertatutako istripuetan hildakoen eta zauritu larrien kopurua % 40 murriztea da xedea.\n#Innovabide | Seguros Lagun Aro-ri (@seguroslagunaro) ere ongi etorria ematen diogu gure enpresa sareko kide berri gisa https://t.co/MqfaxTMcBM\nTambién damos la bienvenida a Seguros Lagun Aro como nuevo miembro de nuestra red de empresas#Trafikoa #SeguridadVialLaboral #PRL pic.twitter.com/DeSpXayrSf\n— @Innovabide_TrafikoaEJGV (@innovabide) December 9, 2019\nSeguros Lagun Aro Innovabiden sartu ahal izateko, aseguru-etxeko talde desberdinetako pertsonek hausnarketa- eta kontraste-prozesua egin dute Eusko Jaurlaritzako Trafiko Saileko eta Euskaliteko ordezkariekin (Euskalit euskal erakundeen kudeaketa aurreratua sustatzen duen fundazioa da, haien lehiakortasunari eta garapen jasangarriari laguntzeko).\nSare horretan egoteak beste enpresa batzuekin praktika onak partekatzeko eta elkarrekin ikasteko aukera emango digu helburu horiek lortze aldera.\nTags: EES, korporatiboa\nZero tolerantzia sexu-jazarpeneko eta sexu-arrazoiarengatiko jazarpeneko jokabideekin


Oilar Jokoa ekainaren 16an egingo da, Korpus egunean - Haztegi Ikastola | Izan gara, gara eta izango garelako | Legazpi\nOilar Jokoa ekainaren 16an egingo da, Korpus egunean\n19:00etan izango da, Euskal Herria plazan, eta 12 urtetik gorako neska-mutilek parte hartu ahal izango dute. Animatu, parte hartzailerik gabe ez dago jokorik.\nKorpus Zortzigarrenean egiten da urtero, baina aurtengoan San Joan bezpera denez korpus zortzigarrena, astebetez aurreratzea erabaki da, San Joan bezperako ohikoekin talka ez egitearren.\nBi urteko hutsunearen ondoren beraz, ekainaren 16an, 19:00etan, Oilar Jokoa egingo da Euskal Herria plazan; eta bertan, 12 urtetik gorako neska-mutilek parte hartu ahal izango dute.\nAurten, deialdi berezia egin dute udaletik, urtetik urtera parte-hartzeak behera egin izan duelako eta bi urteko etenak ere lagunduko ez duenez , mende luzeetako tradizioak jarraituko badu, ezinbestekoa delako jendeak parte hartzea. Parte hartu nahi dutenek hitzordura azaldu besterik ez dute egin beharko, eta txandaka-txandaka jokoan parte hartzeko aukera izango dute.\nJoko hau dugu, hain zuzen, garai bateko Korpus Zortzigarreneko jai giro eta egitarautik oraindik ere egiten den bakarra. Jokoaren nondik norakoa ilun samarra dugu. Batzuek diotenez, “antzara jokoa” bezalaxe, gure hau ere Europatik ekarri eta gure herrietan XVIII. mendean zabaldu zen. Beste batzuek, aldiz, joko hauek aurretik ere izan zirela baieztatzen dute. Dena den, XVIII. eta XIX. mendeetan hain hedatua zen oilar jokoa dagoeneko desagertu da herriko plazetatik, eta Legazpi dugu ohitura hori oraindik mantentzen duen herri bakarretakoa.\n20 euro irabazlearentzat\nGarai batean, oilarraren parera iristea lortzen zuen parte-hartzaileak ezpatarekin lepoa moztu behar zion animaliari, eta oilarra bera eramango zuen etxera, sari gisa. Gaur egun, ordea, ez da horrelakorik egiten. Oilarraren parera iritsi eta ezpatarekin oilarra barruan izango duen biribil bat egin behar du. Hori egiteko gai denak 20 €-ko billetea eramango du saritzat. Alabaina, bada aspaldiko garaietatik eutsi zaion ezaugarri bat: txistulariek "Tranka-tranka" doinua jo izan dute beti, baita gaur egun ere. Joko honetan baino ez dute jotzen txistulariek doinu hori.\nOILAR JOKOA - ARAUAK


Bertsotan azaleratzen diren inertziak, Hitzetik Hortzeran — Bertsozale Elkartea\nBertsolariek zein ikus-entzuleek iritzi eta ideologia dituzte, eta horien arabera botatzen edota jasotzen dituzte bertsoak. Hala, inertzien inguruan hausnartuko du Hitzetik Hortzera telebista-saioak aste honetan eta, horretarako, Maialen Lujanbio eta Sustrai Colina bertsolariek beren iritzia emango dute.\nBertsoak ere uztartuko dira denboraldiko 11. atalean: Nerea Elustondok ipuin klasikoei buelta emango die, eta Unai Iturriagak ipotx bihurtu eta Fredi Paia printzeari kontuak eskatu zizkion arratsaldea ekarriko du gogora; Oskorriren bukaera beste era batean idazten entzungo ditugu Sustrai Colina eta Maialen Lujanbio; eta Iker Zubeldia kutxazainaren galderei erantzungo die Maialen Lujanbiok, besteak beste.\nIgandean, 15:00etan, Hitzetik Hortzera telebista-saioa ETB1en, eta sarean, noiznahi, www.eitb.tv atarian.\nHitzetik Hortzeraren hamaikagarren atala, igandean